Ramadan: 8 Agenda Harian Yang Boleh Dimanfaatkan

Satu hari pada bulan Ramadan merupakan kesempatan yang sangat berharga untuk mendekatkan diri kepada Allah SWT.

Oleh kerana itu, agenda yang kita maksudkan di sini adalah merupakan rangkaian kegiatan yang rutin selama dua puluh jam, dimulai dari waktu subuh hingga waktu sahur hari berikutnya.

a. Menjawab seruan azan untuk solat subuh.

“Ya Allah, Tuhan pemilik seruan yang sempurna ini, solat yang telah dikumandangkan, berikanlah kepada Nabi Muhammad wasilah dan kurnia, dan bangkitkanlah dia pada tempat yang terpuji seperti yang telah Engkau janjikan.” (Disahihkan al-Albani)

b. Menunaikan solat sunat fajar di rumah dua rakaat.

“Dua rakaat sunat fajar lebih baik daripada dunia dan segala isinya.” (HR Muslim)

“Nabi SAW pada dua rakaat sunat fajar membaca surat Qul ya ayyuhal kafirun dan Qul huwallahu ahad.”

c. Menunaikan solat subuh berjamaah di masjid – khususnya- bagi kaum lelaki.

“Sekiranya manusia tahu apa yang ada dalam kegelapan dan subuh, maka mereka akan mendatanginya walau dalam keadaan tergopoh-gopoh.” (Muttafaqun alaih)

“Berikanlah khabar gembira kepada para pejalan di kegelapan menuju masjid dengan cahaya yang sempurna pada hari kiamat.” (HR Tirmidzi dan Ibnu Majah)

d. Menyibukkan diri dengan doa, zikir atau tilawah al-Quran hingga waktu iqamat solat.

“Doa antara azan dan iqamat tidak akan ditolak.” (HR Ahmad, Tirmidzi dan Abu Dawud)

e. Duduk di masjid bagi lelaki / musolla bagi wanita untuk berzikir dan membaca zikir waktu pagi.

”Nabi SAW, jika selesai solat fajar, duduk di tempat duduknya hingga terbit matahari yang kekuning-kuningan.” (HR Muslim)

“Sesungguhnya waktu fajar itu disaksikan (malaikat).” (Al-Isra : 78)

Membaca al-Quran dan memiliki komitmen sesuai kemampuannya untuk selalu:

– Membaca setengah hizb daripada al-Quran untuk mendapatkan khatam al-Quran sebanyak sekali.

– Membaca satu hizb daripada al-Quran untuk mendapatkan khatam al-Quran sebanyak dua kali.

– Bagi yang mampu menambah lebih banyak daripada itu semua, maka akan menuai kebaikan berlipat kali ganda insya-Allah.

2. Agenda Setelah Keluar Daripada Masjid atau Musolla

a. Tidur dengan berharap ganjaran di dalamnya.

Dalam atsar disebutkan, Muadz bin Jabal r.a. berkata:

“Sungguh saya selalu berharap ganjaran daripada Allah pada saat tidur sebagaimana saya selalu berharap ganjaran ketika berada di tengah kaumku.”

b. Menunaikan solat dhuha walau hanya dua rakaat.

“Setiap ruas tulang tubuh manusia wajib dikeluarkan sedekahnya, setiap hari ketika matahari terbit; mendamaikan antara dua orang yang berselisih adalah sedekah, menolong orang dengan membantunya menaiki kenderaan atau mengangkatkan barang ke atas kendaraannya adalah sedekah, kata-kata yang baik adalah sedekah, tiap-tiap langkahmu untuk mengerjakan solat adalah sedekah, dan membersihkan rintangan daripada jalan adalah sedekah.” (HR Bukhari dan Muslim)

c. Berangkat kerja atau belajar dengan berharap kerana Allah.

“Tidaklah seseorang memakan makanan, lebih baik daripada yang didapat oleh tangannya sendiri, dan bahawa Nabi Daud makan daripada hasil tangannya sendiri.” (HR Bukhari)

Dalam hadis lainnya, Nabi SAW juga bersabda:

“Sesiapa yang berjalan dalam rangka mencari ilmu, maka Allah akan memudahkan baginya jalan menuju syurga.” (HR Muslim)

d. Menyibukkan diri dengan zikir sepanjang hari.

“Ketahuilah dengan berzikir kepada Allah, maka hati akan menjadi tenang.” (Ar-Ra’ad: 28)

“Sebaik-baik perbuatan kepada Allah adalah saat engkau mati sementara lidahmu basah dari berzikir kepada Allah.” (HR Thabrani dan Ibnu Hibban)

a. Menjawab azan untuk solat zuhur, lalu menunaikan solat zuhur berjamaah di masjid khususnya bagi lelaki.

b. Menunaikan sunat rawatib sebelum zuhur empat rakaat dan dua rakaat setelah zuhur.

“Sesiapa yang solat 12 rakaat pada siang dan malam hari, maka Allah akan membangunkan baginya dengannya rumah di syurga.” (HR Muslim)

4. Agenda Saat dan Setelah Solat Asar

a. Menjawab azan untuk solat asar, kemudian dilanjutkan dengan menunaikan solat asar secara berjamaah di masjid.

b. Mendengar tazkirah di masjid (jika ada).

“Sesiapa yang pergi ke masjid tidak menginginkan yang lain kecuali belajar kebaikan atau mengajarkannya, maka baginya ganjaran haji secara sempurna.” (HR Thabrani – Hasan Sahih)

c. Istirahat sejenak dengan niat yang kerana Allah.

“Sesungguhnya bagi setiap tubuh atasmu ada haknya.”

Membaca al-Quran dan berkomitmen semampunya untuk:

– Bagi yang mampu menambah sesuai kemampuan, maka akan menuai kebaikan yang berlimpah insya-Allah.

a. Memperhatikan urusan rumah tangga – melakukan muzakarah – menghafal al-Quran.

b. Mendengar ceramah, nasihat, khutbah, untaian hikmah atau dakwah melalui media.

c. Menyediakan bantuan atau iftar di masjid-masjid dan di tempat lainnya.

a. Menjawab azan untuk solat maghrib.

b. Melakukan iftar dengan rutab (kurma basah/muda), kurma secara ganjil atau seteguk air kosong dengan berharap ganjaran dan mengikuti sunnah diiringi dengan doa.

Rasulullah SAW jika berbuka selalu membaca: “Telah hilang rasa haus, dan telah basah urat dan telah ditetapkan ganjaran insya-Allah.”

c. Menunaikan solat maghrib secara berjamaah di masjid (khususnya bagi laki-laki).

d. Menunaikan solat sunat rawatib setelah maghrib – dua rakaat.

e. Berkumpul dengan keluarga depan hidangan makanan berbuka diiringi dengan syukur atas sempurnanya puasa satu hari penuh.

g. Mempersiapkan diri untuk solat isyak dan sunat tarawih dengan berwuduk dan berwangi-wangian (khususnya bagi laki-laki) lalu melangkahkan kaki menuju masjid.

“Sesiapa yang bersuci / berwuduk kemudian berjalan menuju salah satu daripada rumah-rumah Allah untuk menunaikan salah satu kewajiban daripada kewajiban Allah, maka langkah-langkahnya akan menggugurkan kesalahan dan yang lainnya mengangkat darjatnya.” (HR Muslim)

7. Agenda Pada Waktu Solat Isyak

a. Menjawab azan untuk solat isyak, kemudian menunaikan solat isyai secara berjamaah di masjid.

b. Menunaikan solat sunat rawatib setelah isyak – dua rakaat.

c. Menunaikan solat tarawih secara berjamaah dengan sempurna di dalam masjid.

“Sesungguhnya bagi siapa yang solat bersama imam hingga selesai, maka ditulis baginya seperti melakukan solat qiamullail.” (Ahlu Sunan)

d. Duduk bersama keluarga / melakukan silaturahim.

e. Mendengar ceramah, nasihat dan untaian hikmah di masjid.

f. Dakwah melalui media atau lainnya.

Membaca al-Quran dan berkomitmen sesuai dengan kemampuannya untuk:

– Bagi yang mampu menambah sesuai kemampuan bacaan, maka telah menuai kebaikan berlimpah insya-Allah.

8. Agenda Pada Sepertiga Malam Akhir

a. Menunaikan solat tahajjud dengan memanjangkan waktu ketika rukuk dan sujud di dalamnya dan melakukan solat secara berjamaah pada 10 malam terakhir.

b. Menunaikan solat witir jika belum menunaikannya secara berjamaah.

c. Makan sahur dengan niat beribadah kerana Allah dan menunaikan sunnah.

“Makan sahurlah kamu, kerana dalam sahur itu ada keberkatannya.” (Muttafaqun alaih)

d. Duduk untuk berdoa dan memohon ampun kepada Allah hingga azan subuh.

“Sesungguhnya Allah SWT selalu turun pada setiap malam menuju langit dunia saat sepertiga malam terakhir, dan Dia berkata: “Sesiapa yang berdoa kepada-Ku, maka akan Aku kabulkan, dan sesiapa yang meminta kepada-Ku, maka akan Aku berikan, dan sesiapa yang memohon ampun kepada-Ku, maka akan Aku ampuni.” (HR. Bukhari Muslim)

Mengiringi niat yang baik ketika melakukan pekerjaan di sepanjang hari pada bulan Ramadan.

“Sesiapa yang puasa dengan iman dan berharap reda Allah, maka akan diampuni dosa-dosanya.”

“Sesiapa melakukan qiam dengan iman dan berharap reda Allah, maka akan diampuni dosa-dosanya.”

“Sesiapa yang melakukan iktikaf dengan iman dan berharap reda Allah, maka akan diampuni dosa-dosanya.”

“Sesiapa yang mendapatkan lailatulqadar dengan iman dan berharap reda Allah, maka akan diampuni dosa-dosanya.”

Apa yang dijelaskan di atas adalah cadangan yang boleh diikuti sebagai model contoh. Terpulanglah kepada kemampuan masing-masing dalam melaksanakannya.

Apa yang terpenting ialah jangan samakan bulan yang mulia ini dengan bulan-bulan yang lain kerana di dalamnya penuh dengan kerahmatan dan kenikmatan yang tiada tolok bandingnya. Allahu a’lam.

Ustaz Tajul Arifin Che Zakaria (UsTACZ)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tidak perlu tunggu 100 hari

Pengumuman Dato’ Sri Ismail Sabri Yaakob, Perdana Menteri Malaysia kesembilan mengenai barisan kabinet kerajaan yang baharu ini tidak menampakkan perubahan yang terlalu ketara. Saiznya masih sama besarnya.

Lebih mengecewakan apabila Menteri yang langsung tidak berprestasi tinggi sewaktu kerajan di bawah pimpinan Tan Sri Mahiaddin Md Yassin sebelum ini, masih terus dikekalkan – ada yang di jawatan yang sama, juga yang bertukar ke jawatan yang lain.

Maka, tidak pelik apabila masyarakat memberikan respons bahawa pengumuman kabinet yang baharu ini adalah kerajaan kitar semula.

Melihat kepada barisan kabinet yang diumumkan ini, kita dapat menjangkakan tiada apa-apa perubahan yang cukup signifikan, ketara dan berbeza berbanding dengan apa yang dibuat pada kerajaan Perikatan Nasional sebelum ini.

Namun demikian, pengumuman Perdana Menteri untuk memberikan tempoh 100 hari menilai prestasi ahli kabinet ini sesuatu yang menarik perhatian saya, khususnya bagi sebuah kerajaan yang naik tanpa melalui proses Pilihan Raya Umum.

Persoalannya, apakah yang akan dinilai oleh Perdana Menteri pada setiap ahli kabinet yang dilantik oleh beliau? Jika orang itu adalah Menteri Kesihatan, adakah yang akan dinilai itu adalah pada rekod kes yang semakin menurun atau pada rekod vaksinasi yang semakin meningkat?

Jika orang itu adalah Menteri Ekonomi, adakah yang diukur itu adalah pada keberhasilan agihan yang dilaksanakan atau peningkatan pendapatan negara? Jika orang itu adalah Menteri Pendidikan, adakah yang dinilai itu prestasi akademik para pelajar atau keberhasilan proses membuka semula sekolah?

Pertanyaan yang sama wajar kita tanyakan bagi jawatan yang sangat kritikal seperti Kementerian Pembangunan Wanita dan Masyarakat serta beberapa kementerian lain.

Lanjutan daripada itu, bagaimanakah pula penilaian itu dibuat? Adakah semuanya di tangan Dato’ Seri Ismail Sabri sendiri atau ada jawatankuasa penilaian khusus yang dilantik? Atau, adakah ia bergantung kepada sentimen yang berlegar di media sosial seperti tanda pagar #MuhyiddinOut dan #KerajaanGagal yang pernah tular sebelum ini?

Jika prestasi Menteri itu buruk, adakah Perdana Menteri cukup berani untuk menggantikan atau menurunkan jawatan mereka? Atau, adakah beliau cukup berani menghapuskan jawatan yang tidak berkeperluan khususnya jawatan-jawatan Timbalan Menteri II? Atau adakah akhirnya, ia hanyalah teguran ‘manja’ dalam kenyataan media menyeru para Menteri bersungguh-sungguh buat kerja?

Ini sebahagian pertanyaan-pertanyaan yang wajar untuk kita sampaikan kepada Perdana Menteri apabila beliau sendiri memberikan komitmen untuk menilai prestasi ahli kabinetnya dalam tempoh 100 hari.

Ahli jemaah kabinet yang baharu ini wajib sedar bahawa mereka sedang mengemudi bahtera yang sedang berdepan dengan krisis multidimensi. Maka, gerak kerja perlu cepat dan segera. Mesti ada usaha ‘quick-win’ memberikan respons isu-isu yang sudah timbul sebelum ini namun gagal diselesaikan dengan baik.

Mereka juga mesti membentangkan pelan perancangan jangka sederhana dan jangka panjang bagaimana ingin mengeluarkan negara daripada krisis yang sedang menghimpit rakyat. Atau sekurang-kurangnya, mereka memberikan keyakinan dan harapan kepada rakyat bahawa kepimpinan di bawah Perdana Menteri kesembilan ini sedang membawa negara keluar daripada krisis semasa.

Meskipun komitmen yang dinyatakan oleh Perdana Menteri untuk memberikan tempoh 100 hari, saya melihat tidak perlu selama lebih tiga bulan untuk melaksanakan penilaian. Kenapa? Kerana sebahagian besar ahli kabinet yang dilantik adalah mereka yang pernah menjawat jawatan sebagai Menteri sebelum ini.

Ketika mereka sanggup untuk menerima jawatan berkenaan, ia menunjukkan kesediaan mereka untuk melakukan kerja berkaitan jawatan berkenaan, bukan saja-saja. Jawatan adalah amanah, bukan anugerah apatah lagi sebagai ‘scheme of things’.

Jika tunggu 100 hari untuk dinilai, maka apa yang berlaku selepas Langkah Sheraton hingga meributkan kestabilan negara adalah seperti ‘free ride’ sahaja – yang cukup sia-sia.

Maka, nilailah terus apa yang dilaksanakan oleh Menteri bermula dari hari pertama mereka bekerja. Menipulah jika mereka tidak tahu ingin buat apa dan perlukan masa untuk mendapatkan idea ketika sudah ribuan idea dan saranan telah disampaikan oleh organisasi di luar sana.

Tinggal lagi, mereka perlu belajar merendah diri untuk menerima saranan-saranan berkenaan serta melakukan sesi libat urus yang bermakna dan berkesan, juga mereka tidak membuang masa dengan mewujudkan jawatankuasa tertentu untuk memulakan kajian ketika kajian berkenaan sudah dilakukan oleh orang lain.

Pertanyaan terakhir sebagai penutup, adakah Perdana Menteri kita juga sanggup untuk dinilai prestasinya dan berani bertanggungjawab dengan apa-apa hasilnya?

Mohd Hafiz Abd Hamid
Ketua IKRAM Muda
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perpaduan Kaum Di Malaysia: Kepelbagaian Itu Kekuatan

‘Serumpun bak serai, sesusun bak sirih,” begitulah perumpamaan yang boleh digambarkan oleh rakyat Malaysia yang mengamalkan perpaduan, dinikmati masyarakat majmuk dalam negara yang aman dan makmur.

“Hari Kebangsaan dan Hari Malaysia perlu dijadikan peristiwa untuk memperbaharui semangat perpaduan dan kebersamaan. Kita maklum bahawa kepelbagaian yang kita ada di Malaysia ini mempunyai sejarah yang panjang dan unik.”

Presiden Pertubuhan IKRAM Malaysia (IKRAM), Hj Badlishah Sham Baharin berkata demikian ketika memulakan ucapan perasmiannya sempena majlis pelancaran Sambutan Bulan Kebangsaan (SBK 2022) bermula 1 Ogos hingga 16 September 2022.

Kemerdekaan Malaysia tercapai hasil permuafakatan pemimpin politik dan tokoh masyarakat pelbagai kaum. Ia adalah satu kisah perjuangan dan pengorbanan yang panjang diiringi dengan air mata juga darah.

Masyarakat harus mempelajari, memahami dan mengambil teladan daripada peristiwa sejarah yang pernah dilalui oleh Malaysia agar perpaduan serta keharmonian antara kaum yang dirasai sekarang dapat terus dipupuk, dinikmati.

Tentunya, kegagalan atau kejahilan memahami sejarah menyebabkan sesebuah negara yang terdiri daripada pelbagai etnik mudah terjerumus dalam kancah persengketaan yang merugikan.

Nilai Skor Indeks Perpaduan Nasional (IPNas) 2018 telah mengukur tahap perpaduan di Malaysia adalah sebanyak 0.567 daripada 1.0  di mana nilai ini menunjukkan tanda aras kedudukan perpaduan yang baik.

IPNas di bawah Kementerian Perpaduan Negara (KPN) telah dibangunkan bagi memantau tahap perpaduan dan keharmonian negara yang  menggambarkan keadaan hubungan masyarakat pelbagai etnik di Malaysia.

SBK 2022 IKRAM yang bertemakan ‘Walau Kita Berbeza, Tetap Teguh Bersama’ seharusnya diangkat bersama oleh masyarakat Malaysia yang berbilang etnik, meliputi kepelbagaian budaya, agama, bangsa dan adat resam.

Perbezaan ini telah menyaksikan pelbagai kisah indah di celah-celah liku kehidupan masyarakat, lantas merakamkan pelbagai detik manis perpaduan yang boleh dibanggakan.

Ia terbukti sewaktu masyarakat berganding bahu apabila negara menghadapi cabaran yang tidak putus-putus, terutamanya ketika wabak COVID-19, banjir dan kegetiran ekonomi.

Meraih kekuatan dalam kepelbagaian boleh direalisasikan sekiranya masyarakat bersifat inklusif dan bekerjasama merentasi sempadan identiti.

Sebagaimana menurut Badlishah, terdapat satu kajian di Barat mendapati,  ‘Diversity offers innovation and problem solving by pushing everyone to look at different perspectives.’

(Kepelbagaian menawarkan inovasi dan penyelesaian masalah dengan mendorong setiap orang untuk melihat dari perspektif berbeza).

Benar bukan? Manusia harus menjadi kreatif dan beradaptasi dengan perubahan bagi menguruskan perbezaan dengan teliti serta bijak.

Walau seringkali perbezaan menjadi punca perbalahan namun kenyataannya, ini adalah antara asas terpenting yang perlu dijaga dalam memelihara keharmonian perpaduan.

Sekiranya perbezaan dalam kepelbagaian dapat diatur, maka kita akan menuai hasil yang menguntungkan dalam konteks pembinaan masyarakat dan pembangunan negara.

Kepelbagaian yang ada adalah tanda kebesaran Maha Pencipta, dan Allah telah menyebut hikmahnya sepertimana firman-Nya dalam Surah al-Hujurat ayat 13:

“Wahai manusia, sesungguhnya Kami menciptakan kamu daripada seorang lelaki dan seorang perempuan dan menjadikan kamu berbangsa-bangsa dan bersuku-suku supaya kamu saling kenal-mengenal.”

“Sesungguhnya orang yang paling mulia di antara kamu di sisi Allah ialah orang yang paling takwa di antara kamu. Sesungguhnya Allah Maha Mengetahui lagi Maha Mengenal.”

Justeru itu, kepelbagaian yang tentunya membawa kepada perbezaan harus diimani sebagai satu kekuatan yang patut direbut manfaatnya.

Tepis jauh-jauh pemikiran bersifat berpuak-puak atau ringkasnya, jauhkan kecenderungan terhadap apa yang serupa dan biasa itu demi menjaga keharmonian.

Jika rakyat Malaysia meraikan kepelbagaian, mencari titik persamaan, merapatkan jurang perbezaan, negara ini mampu menjadi terkehadapan dalam pelbagai arena. Adakah ia sekadar impian atau mampu direalisasikan?

Sejarah pernah membuktikan penghijrahan Rasulullah SAW ke Madinah berjaya mengubah lanskap agama dan politik apabila termeterai Piagam Madinah sebagai asas perpaduan etnik.

IKRAM amat mementingkan persefahaman, kerjasama atau kesatuan dalam kalangan badan-badan Islam, namun perpaduan dalam kalangan orang Islam bukanlah untuk menakutkan mereka yang bukan Islam.

Sebenarnya ia adalah supaya kita dapat bersama berpadu tenaga, berganding bahu, berganding pemikiran dan kekuatan untuk sama-sama memajukan Malaysia.

Ini sejajar dengan naratif Islam yang membawa kepada keadilan, kebebasan, kejujuran, yang membawa kepada ciri yang dicontohkan oleh Rasulullah SAW iaitu as-Siddiq dan al-Amanah, bercakap benar dan menjaga amanah.

Justeru, IKRAM berusaha menjadi rakan kongsi strategik dalam pembinaan negara melalui kerjasama dengan mana-mana badan tidak kira Islam atau bukan Islam dalam memperjuangkan kepentingan bersama, selagi ia masih sejajar dalam landasan Islam.

Pokoknya, masyarakat semua harus menghayati erti kata perpaduan dan percaya dengan kekuatan yang ia bawa bersamanya. Asas pembentukan masyarakat madani yang bebas serta adil adalah melalui perpaduan nasional kerana ini sangat diperlukan dalam menegakkan hak asasi manusia.

Realitinya, rakyat Malaysia telah pun membuktikan keutuhan perpaduan nasional dalam mendepani cabaran negara.

Secara analoginya, jika masyarakat boleh sama-sama boleh bersengkang mata, menunggu Dato’ Lee Chong Wei beraksi dalam perlawanan badmintonnya dan sama-sama bersorak gembira meraikan kemenangannya, kita juga boleh bersama-sama bersatu hati bergabung tenaga melalui kepelbagaian yang ada, menongkah cabaran membina negara.

Ibarat telur sesangkak, pecah sebiji pecah semua. Jangan biarkan ‘kuman perpecahan’ meruntuhkan kesepaduan yang telah dibina selama ini. Sebaliknya, suburkan dan perkukuhkanlah ia dengan persefahaman dan kerjasama kerana itulah kuncinya!

Boleh jadi, satu usaha kecil mampu memberikan impak yang besar kepada negara. Mulakan dengan diri kita sendiri agar menjadi contoh ikutan baik terutamanya kepada generasi yang masih sedang membesar dan mengenali kehidupan.

Sepertimana dalam institusi kekeluargaan, ibu bapa adalah tauladan bagi anak-anak mereka, sama ada baik atau buruk.

Manakala dalam masyarakat pula, tokoh masyarakat dan pemimpin politik sangat berpengaruh menjadi ejen penggerak yang menghubung atau merenggangkan ikatan perpaduan kaum. Bertindak dengan sewenang-wenangnya boleh menjejaskan mahupun menggagalkan kesatuan.

Ingatlah, kepelbagaian itu adalah kelebihan dan kekuatan. Marilah sama-sama hayati, “Walau kita berbeza, tetap teguh bersama.”

Basmin Maarof
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


13 Imam Palestin sepanjang Ramadan ini

“Selain itu, imam-imam ini akan menyampaikan pengisian mengenai isu-isu Palestin,” demikian ujar Penyelaras Imam MyCARE, Wan Luqman Wan Yusof.

Menurutnya, program ini diadakan pada setiap tahun agar masyarakat merasai dekatnya mereka dengan rakyat Palestin melalui kehadiran imam-Imam ini.

“Memantapkan kempen kesedaran Palestin serta meningkatkan dan meluaskan kutipan untuk tabung dan projek Ramadan di Palestin oleh Aqsa Syarif, adalah antara objektifnya.”

Sehubungan dengan dengan itu, beliau mengajak masyarakat agar mengambil peluang bersama mendidik masyarakat mengetahui mengenai isu Palestin.

“Anda boleh menghubungi saya di talian 019-4815584 atau 03-89412341 untuk tempahan imam untuk masjid atau surau di tempat anda,” ujar Wan Luqman.

Dalam pada itu, program ini diwujudkan bagi memberi pendedahan serta peluang kepada imam-imam tersebut menyebarkan aktiviti Palestin dan mengetahui kehidupan harian di Malaysia.

Program yang telah bermula pada tahun 2012, kehadiran imam-imam Palestin ini menjadi satu tarikan kepada masyarakat untuk mengetahui lebih mendalam mengenai isu Palestin dan seramai 13 orang imam Palestin bakal memeriahkan Ramadan kali ini.


Mecca Route: Malaysia Hargai Kepercayaan Arab Saudi

SEPANG – Malaysia amat menghargai kepercayaan yang diberikan Kerajaan Arab Saudi untuk meneruskan program ‘Mecca Route’ yang dimulakan secara rintis pada 2017, kata Menteri Luar Negeri, Datuk Seri Dr Zambry Abdul Kadir.

Zambry berkata, ketika dilaksanakan enam tahun lepas, Malaysia merupakan negara tunggal yang dipilih Kerajaan Arab Saudi untuk projek rintis program itu sebelum disusuli pada tahun seterusnya dengan penyertaan Pakistan, Indonesia, Maghribi dan Bangladesh.

“Saya ambil kesempatan ini untuk mengucapkan terima kasih kepada Kerajaan Arab Saudi yang memberi kepercayaan kepada Malaysia.”

“Ini adalah satu daripada perkhidmatan terbaik dan saya menzahirkan setinggi-tinggi penghargaan kepada Arab Saudi. Kami sedia bekerjasama dalam bidang-bidang lain,” katanya pada sidang media selepas melakukan tinjauan ke kaunter khas Jabatan Imigresen dan Imigresen Arab Saudi bagi program ‘Mecca Route’ di Lapangan Terbang Antarabangsa Kuala Lumpur (KLIA) di sini malam tadi.

Menyifatkan program itu sebagai program istimewa kepada bakal jemaah haji Malaysia, Zambry berkata, ia mempercepatkan proses dokumentasi bakal jemaah haji tanpa perlu bersesak dengan penumpang bagi destinasi lain.

“Ini merupakan pendekatan kreatif yang dilaksanakan Kerajaan Arab Saudi. Bukan semua negara dapat keistimewaan seumpama ini,” katanya.

Kerajaan Arab Saudi yang masih meneruskan program ‘Mecca Route’ yang membolehkan bakal jemaah haji Malaysia ke Makkah tanpa perlu melalui prosedur yang memakan masa, sebaik tiba di lapangan terbang negara itu.

Menerusi program itu, anggota imigresen Arab Saudi yang berada di kaunter di KLIA bagi program itu akan memeriksa pasport jemaah haji dan apabila tiba di lapangan terbang Madinah atau Jeddah, jemaah haji Malaysia tidak perlu lagi menunggu proses imigresen dan kastam di negara itu.

Sementara itu, Duta Arab Saudi ke Malaysia, Mesaad Ibrahim Abdullah Al Sulaim, mendoakan jemaah haji Malaysia yang mengerjakan haji pada tahun ini mendapat haji yang mabrur.

“Kami gembira untuk memudah cara jemaah haji Malaysia dan Alhamdulillah, insya-Allah mereka akan mendapat haji yang mabrur,” katanya.

Pada majlis pelepasan kumpulan pertama yang terdiri daripada 284 jemaah haji Malaysia 20 Mei lepas, Pengarah Urusan Kumpulan dan Ketua Pegawai Eksekutif Lembaga Tabung Haji (TH), Syed Hamadah Syed Othman dilaporkan berkata, seramai 31,600 jemaah haji yang merupakan kuota penuh rasmi negara akan berlepas ke Tanah Suci bagi menunaikan rukun Islam kelima.

Penerbangan pertama jemaah haji negara bermula pada 21 Mei manakala penerbangan pulang terakhir ialah pada 1 Ogos depan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mencipta ketenangan dalam keluarga semasa PKP

Perintah Kawalan Pengerakan (PKP) telah dilaksanakan di negara kita bermula 18 Mac 2020 bagi memutuskan rantaian jangkitan COVID-19 daripada merebak. Masyarakat diminta berada di rumah dan tidak keluar melainkan hal kecemasan, perubatan dan membeli barang keperluan asas rumah.

Penduduk tidak kira tinggal di flat, banglo, kampung, kolej kediaman semua dilarang keluar tanpa sebab dan kekal di rumah. Keadaan yang sukar dan perasaan takut dijangkiti COVID-19 ini menjejaskan ketenangan dalam keluarga.

Keadaan ini tidak pernah berlaku kepada generasi alaf baru. Ini adalah satu sejarah. Satu pengalaman baru yang menggugah kesenangan dan kebiasaan. Tagline #DudukRumah adalah paling popular kini.

Tiada lagi kebebasan ke sekolah, makan di luar, bersiar di taman permainan atau riadah pagi dan petang. Mewujudkan ketenangan dalam keluarga pastinya sukar apabila ibu bapa mempunyai halangan tersendiri.

Penting bagi kita untuk menerima hakikat bahawa semasa PKP ini, ramai individu mempamerkan pemikiran dan emosi yang mencerminkan kerisauan. Ini adalah perkara yang lumrah apabila krisis berlaku.

Beri perhatian kepada pemikiran negatif dan pergerakan fizikal yang wujud. Lihatlah dengan sifat ingin tahu dan tidak cuba menghukum (judgemental) apabila menggambarkannya. Elakkan daripada cuba hendak menutup atau mengelak perasaan beremosi sebegini.

Membiarkan emosi negatif ini dilepaskan dalam diri kita dan fokus melibatkan diri dengan aktiviti yang bermakna mampu membantu kita menghadapi kesukaran ini dengan lebih tenang. Ini adalah elemen penting dalam mindfulness yang baik bagi kesihatan mental.

Matlamat menjadikan ‘Rumahku Syurgaku’ boleh terjejas jika berlaku ketidakseimbangan dari pelbagai aspek keperluan anak-anak, khususnya emosi yang tidak dipenuhi dengan baik. Ibu bapa perlu melihat perkembangan dan pertumbuhan anak-anak semasa PKP ini daripada aspek emosi tertentu.

Sebuah keluarga harus mengamalkan sifat rahmah antara ahli keluarga kerana ia adalah sebahagian daripada syarat ketenangan yang melahirkan kebahagiaan dalam keluarga.

Peranan seorang bapa dan ibu adalah sangat penting dalam sebuah keluarga. Sebagai ketua keluarga, bapa memberi layanan dan belaiannya dengan cara terbaik. Lemah lembut dan penuh rahmah kepada isteri dan anak-anak adalah sangat dituntut dalam agama, bahkan Nabi SAW pernah bersabda yang bermaksud:

“Orang yang imannya paling sempurna antara kaum mukminin adalah orang yang paling bagus akhlaknya di antara mereka dan sebaik-baik lelaki adalah yang terbaik akhlaknya terhadap isteri-isterinya.” (HR Tirmidzi dan Abu Daud)

Terdapat beberapa langkah untuk ibu bapa bagi membantu mewujudkan ketenangan dalam keluarga:

a. Membetulkan perspektif mengenai pandemik COVID-19
Tidak menerima pandemik ini sebagai satu fenomena penyakit berjangkit yang boleh mengancam nyawa adalah satu halangan kepada ketenangan.

Pandemik ini perlu dihindari dengan mengambil langkah untuk sentiasa membasuh tangan, menjarakkan satu meter daripada orang lain (social distance), menutup hidung apabila batuk dan duduk di rumah. Ini memerlukan disiplin untuk elak dijangkiti.

Menyakini bahawa pandemik ini akan berakhir boleh membantu mendapat ketenangan diri. Reda dapat dicapai apabila kita dengan sedar mempercayai bahawa pastinya ada hikmah yang tersembunyi di sebalik semua perkara yang berlaku.

Kepercayaan mitos tentang COVID-19 perlu diganti dengan membaca dapatan data-data saintifik daripada pihak Kementerian Kesihatan Malaysia (KKM) ataupun WHO yang lebih global. Ini kerana mempunyai perspektif yang betul adalah sangat penting.

Daripada Abu Hurairah RA, bahawa Nabi SAW bersabda maksudnya:
“Allah tidak menurunkan sesuatu penyakit melainkan diciptakan juga penawar. Maka berubatlah kamu.” (HR Ahmad)

b. Masa bersama keluarga tidak terbatas
PKP ini adalah peluang untuk mendapat masa berkualiti bersama keluarga. Jika sebelum ini masa adalah terhad, kini ada 24 jam berada di rumah. Amat rugi jika peluang keemasan ini tidak diisi dengan aktiviti yang bermanfaat.

Bapa berperanan sebagai suami, guru, pembantu tukang masak, pencuci di rumah adalah juga seorang eksekutif di syarikat. Begitu pula seorang isteri berperanan sebagai seorang ibu, guru, tukang masak dan pencuci adalah seorang pekerja di syarikat.

Peranan yang pelbagai ini apabila dilaksanakan secara berganding bahu pasti akan menjadi mudah, ibarat satu pasukan bola yang mempunyai peranan masing-masing.

c. Menstruktur semula kehidupan
Kita perlu mengubah struktur kehidupan mengikut perubahan keadaan untuk kelangsungan. Jika kita tidak mahu berubah, kita sebenarnya tiada pilihan. Duduk di rumah adalah arahan muktamad. Ibarat seperti sotong kurita yang boleh berubah warna apabila berubah tempat, kita juga seharusnya boleh berubah.

Ibu bapa perlu lebih kreatif untuk mewujudkan ketenangan di dalam rumah seperti menyusun ruangan khusus untuk anak-anak belajar serta memberi ruang untuk anak menerokai potensi dan bakat masing-masing.

Ibu bapa juga perlu prihatin dan mencipta semula penjagaan diri sendiri (reinvent self-care) daripada segi fizikal dan kesihatan mental. Kajian telah menunjukkan melakukan senaman, mengambil makanan sihat dan bersosial dapat membantu kesejahteraan emosi.

d. Belaian dan kasih sayang
Aspek emosi perlu dipenuhi kerana anak-anak inginkan perhatian. Mereka memerlukan belaian dan sokongan untuk terus gembira. Berilah kasih sayang, ia mendatangkan kegembiraan dan keseronokan. Hubungan yang mesra dan mudah didekati akan memudahkan perbincangan dan perkongsian dalam keluarga.

Tanda-tanda sebuah keluarga yang mengalami krisis atau konflik ialah kerap bergaduh, tidak bercakap antara satu sama lain, komunikasi satu hala, nada suara yang menyakitkan hati dan tiada gelak ketawa.

Sekiranya berlaku perkara tersebut dan ibu bapa gagal untuk mencari penyelesaian masalah, dapatkan bantuan emosi secara talian yang banyak dilakukan oleh kerajaan dan NGO seperti Talian Kasih.

e. Peraturan dan kawalan
Pakar psikologi meramalkan akan berlaku peningkatan ibu mengalami parental burnout – keletihan dalam mengasuh anak-anak dan boleh menyebabkan pengabaian dan keganasan. Ibu bapa perlu bersedia untuk tidak terlalu tegas dan lebih fleksibel bagi peraturan dalam rumah.

Jika hanya pendekatan hukuman fizikal dilakukan kepada anak-anak tanpa pujukan, penghargaan dan latihan sebab dan akibat, ia akan menyebabkan kesan psikologi yang lebih teruk seperti kemurungan. Sudah tentunya ketenangan tidak dapat dicapai.

f. Jadual waktu aktiviti
Mewujudkan rutin dapat membantu mewujudkan struktur yang boleh diramal dan mempunyai tujuan. Ia bagus untuk orang dewasa dan penting untuk kanak-kanak patuhi seperti rutin bangun pagi, mengemas dan masa makan bersama.

Rutin bagi setiap ahli dalam rumah bekerja dan bermain perlu dirancang. Sementara itu, kefahaman tentang larangan semasa PKP dan pencegahan COVID-19 perlu dimaklumkan agar mereka faham rasional rutin ini berubah.

Ibu bapa boleh mengajar anak memasak, membasuh baju, mengira jumlah perbelanjaan pasar dan membuat projek ‘do it yourself’ (DIY). Pengajaran ini akan menguatkan daya tindak apabila mereka meninggalkan rumah nanti.

g. Aktiviti bersama
Ibu bapa boleh merancang aktiviti bagi kanak-kanak untuk mereka membuat aktiviti bersendirian atau bersama membuat sesuatu. Aktiviti bersama penting untuk mengeratkan ikatan dan kemesraan (bonding) dan aktiviti bersendirian untuk membina kreativiti mengikut daya cipta masing-masing.

Berikut adalah contoh aktiviti yang boleh dibuat:
Aspek Spiritual
Ibu bapa boleh berperanan sebagai ketua dan fasilitator dalam aktiviti berikut:
1. Solat berjemaah lima waktu – Bapa menjadi imam. Anak-anak boleh dilatih menjadi imam.
2. Berpuasa pada hari yang sunat berpuasa seperti Isnin dan Khamis bagi anak-anak. Berpuasa semampunya pada bulan Ramadan.
3. Membaca al-Quran selepas solat fardu maghrib bersama mengikut kesesuaian keluarga. Bermula dengan sedikit, mengajar membaca Iqra’ bagi anak yang kecil dan semak bacaan al-Quran.
4. Tadabur al-Quran seperti ayat-ayat daripada surah-surah pendek. Baca maksud dan pengajaran yang diperolehi. Beri peluang abang atau kakak dewasa berkongsi berdasarkan kitab tafsir.
5. Tazkirah ringkas – Contoh tentang kebersihan, sirah pandemik semasa Rasulullah SAW, cerita Nabi Nuh AS semasa banjir , Nabi Yunus AS.
6. Bangun tahajud secara berjemaah seminggu sekali, memohon ampun dan berdoa agar pandemik ini segera hilang.
7. Bersedekah kepada yang memerlukan. Masak bersama dan hantar kepada barisan hadapan (frontliners) atau orang susah. Yakin kepada Allah bahawa harta yang disedekahkan tidak berkurangan.
8. Membaca doa ma’thur dan doa pandemik setiap kali selepas solat.
9. Mendengar kuliah agama online.
10. Mendoakan kesejahteraan ahli keluarga dan orang lain selamat daripada pandemik ini.

Aspek Emosi
1. Cetuskan kreativiti di ruang rumah. Fikirkan ruang dalam rumah: Apa yang boleh diubah? Apa yang hendak diubah? Ruang mana yang tidak digunakan? Barang apa yang boleh disusun semula untuk mewujudkan ruang mainan?
2. Membuat aktiviti santai bersama yang mewujudkan kasih sayang seperti menonton televisyen secara bersama, masak makanan kesukaan yang berkhasiat.
3. Bergurau, berjenaka dan bermain bersama.
4. Menyanyi bersama atau mencipta sajak tentang COVID-19. Buat pertandingan untuk bercakap mengenai COVID-19 dan rakam serta dimuat naik di media.
5. Projek DIY – Llukisan daripada bahan terbuang dan origami.

Aspek Fizikal
1. Sediakan makanan yang berkhasiat dan berjadual.
2. Bersama melakukan riadah ringkas seperti Zumba atau Tabata.
3. Bermain permainan indoor. Ajak anak-anak untuk keluarkan barang mainan dan mengemas bersama.
4. Berlari atau berjalan menggunakan aplikasi untuk senaman di rumah atau cipta senaman sendiri.
5. Belajar menanam dalam rumah atau luar rumah. Menanam adalah terapi.

Ketenangan dalam fikiran dan perasaan adalah elemen yang boleh dihasilkan oleh semua keluarga. Perkara ini sangat perlu bagi menenangkan keadaan yang cemas disebabkan oleh krisis yang berlaku.

Ketenangan tidak datang begitu sahaja tetapi perlu diusahakan. Jangka masa yang lama bagi PKP melibatkan perubahan perancangan setiap keluarga. Perhatikan dinamik keluarga yang aktif untuk terus menghadapi krisis ini.

Ribuan terima kasih kepada semua frontliners yang berkorban bagi memastikan kesihatan dan keselamatan masyarakat kita terjamin.

Oleh: Dr Fauziah Hanim Jalal, Pertubuhan Kesejahteraan Psikospiritual Malaysia
Facebook: https://bit.ly/fb-pkpm

a. Membetulkan perspektif mengenai pandemik COVID-19

b. Masa bersama keluarga tidak terbatas

Berikut adalah contoh aktiviti yang boleh dibuat:

3. Bergurau, berjenaka dan bermain bersama.

1. Sediakan makanan yang berkhasiat dan berjadual.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM sambut baik Dr Zakir Naik tidak dihantar pulang

Pertubuhan IKRAM Malaysia (IKRAM) menyambut baik pendirian Perdana Menteri, YAB Tun Dr Mahathir Mohamad yang tidak akan menghantar pulang pendakwah antarabangsa, Dr Zakir Naik selagi mana beliau tidak menimbulkan masalah.

IKRAM berpandangan, selagi mana beliau yang berstatus penduduk tetap, patuh pada undang-undang negara, kerajaan perlu kekal dengan pendirian ini.

Dr Zakir Naik adalah Presiden kepada Islamic Research Foundation (IRF) yang berpusat di Mumbai, India dan pengasas kepada saluran television “Peace TV” yang fokus kepada perbandingan agama (Comparative Religion) dengan jumlah penonton mencecah lebih 100 juta orang.

Dr Zakir berlatarbelakangkan seorang doktor perubatan, seorang sarjana dan pendakwah Islam yang terkenal dan dihormati di seluruh dunia Islam.

Sebagai sebuah negara yang berjiwa besar yang telah memberi perlindungan kepada pelbagai bangsa dan agama, Malaysia harus terus mengekalkan sikap tersebut.

Dr Hj Mohd Parid Sheikh AhmadPresidenPertubuhan IKRAM Malaysia


Pengajaran daripada seorang Ali

Beliau tidak marah dan tidak pula menganggap isterinya tidak sopan kerana telah berani membuka telefonnya. Bahkan setelah mendengarkan isterinya marah-marah, dengan tenang Syeikh berkata, “Sudah sayang?”

“Jadi, apa yang dimahukan?” tanya Syeikh kepada isterinya.

“’Delete foto itu,” jawab isterinya tegas.

“Baiklah, kamu hapus saja sendiri, ”kata Syeikh Ali dengan tenang.

“Sudah delete, sudah tenang? Ada apa lagi?”

“Baiklah, off saja handphone itu. Simpanlah.” Syekh Ali Jaber dengan yakin mengabulkan permintaan isterinya dan memilih untuk tidak menggunakan telefon bimbit selama dua tahun.

Begitulah sebahagian kisah yang telah disampaikan Syeikh Ali Jaber atau nama sebenarnya Ali Saleh Mohammed Ali Jaber, dalam program podcast di Channel Deddy Corbuzier pada 16 September 2020 lalu.

Melalui kisah itu, apakah yang dapat kita ambil pelajaran daripada kisah seorang pendakwah dan ulama warganegara Indonesia ini, ketika emosi isterinya dipamerkan kerana terdapat foto jemaah wanita di telefon bimbitnya?

Pemuda kelahiran Madinah ini mengajarkan pada kita semua bahawa setiap rumah tangga pasti ada masalah, baik masalah besar mahupun masalah yang kecil. Besar kecilnya masalah itu bukan terletak pada jenis masalahnya, tetapi pada cara bagaimana menyelesaikan masalah itu dengan baik.

Seberapa besarnya masalah jika cara penyelesaiannya tepat, maka akan terasa kecil dan cepat mendapat solusi. Namun sebaliknya, jika masalah yang kecil boleh berubah menjadi besar kerana cara penyelesaiannya salah, tidak fokus pada mencari solusi tetapi semakin menambah masalah.

Bayangkan jika Syeikh Ali Jaber tersinggung dengan isterinya yang membuka telefon bimbit beliau, lalu marah-marah dan melempar telefon itu ke wajah isterinya?

Bayangkan seandainya beliau berprinsip bahawa isteri harus menghormati suaminya, tidak boleh protes apalagi dalam kondisi suaminya baru pulang daripada kerja dan musafir?

Atau bayangkan jika beliau merasa isterinya cemburu bukan pada tempatnya dan menganggapnya isteri yang possessive (cemburu) sedangkan satu sisi lain, beliau adalah pendakwah yang tidak mungkin lepas daripada memiliki keinginan kepada perempuan?

Tentu kejadian tersebut boleh menjadi masalah yang besar jika seorang suami bukan susuk seperti Syeikh Ali Jaber; seorang suami yang fokus mencari solusi ketika menemukan masalah, seorang ketua rumah tangga yang sangat menyayangi isterinya dan tidak menganggap pasangannya itu sebagai wanita lemah yang harus selalu diam, menurut dan tidak boleh protes sama sekali.

Beliau juga seorang imam yang lebih memilih mengalah demi keadaan yang lebih tenteram berbanding mementingkan egonya sebagai lelaki kuat yang terkenal, yang boleh menghidupkan keluarganya dengan baik dan yang sebenarnya mungkin boleh dengan mudah mencari wanita lain untuk dijadikan isteri kedua, ketiga atau bahkan keempatnya.

Namun, beliau memilih untuk berdamai dengan keadaan dan memahami apa yang dirasakan oleh isterinya itu, tidak lain kerana besarnya cinta isterinya kepada beliau.

Pada sisi yang lain, kesaksian daripada Muhammad Agung Izzul Haq yang beberapa kali bersama Syeikh Ali Jaber berdakwah dalam program Damai Indonesiaku, mengisahkan bahawa setiap kali para jemaah khususnya jemaah wanita berteriak-teriak memanggil nama beliau, dengan tenang beliau tetap memberikan responsnya dengan ramah tetapi tidak pernah lupa memberi isyarat (dengan tangan) agar mereka tetap menjaga batasan.

“Agar tidak menimbulkan fitnah,” ujar Muhammad Agung meniru kalimat yang diungkapkan Syeikh Ali.

Belum lagi kisah lainnya ketika beliau dipanggil dengan sebutan yang tidak baik iaitu ‘anjing’ oleh seseorang yang tidak sengaja terdorong dalam kondisi mendesak lalu dengan santainya beliau berlagak seolah mencari-cari anjing di sekitarnya sambil bertanya, “Di mana anjingnya?”

Hinggakan orang yang mengatakan beliau anjing itu pun ketawa melihatnya dan akhirnya mereka menjadi sahabat yang sangat akrab.

Kisah lain yang mempunyai ibrah (pengajaran) adalah ketika seseorang yang tiba-tiba memaki beliau sehingga membuat orang di sekitarnya emosi dan ingin mengambil tindakan tetapi dilarang oleh Syeikh Ali Jaber sambil berkata, “Dia belum selesai bicara.”

Lalu setelah orang itu selesai memaki, Syeikh Ali tidak membalasnya tetapi beliau bertanya, “Sudah selesai?”

“Sudah!” jawab orang yang puas memaki itu.

”Terima kasih, Assalamualaikum…” kata Syeikh Ali lalu berlalu meninggalkannya.

Bukan itu saja, tentu kita juga masih ingat mengenai kejadian ketika ulama yang disayangi umat ini ditikam oleh orang yang tidak dikenalinya sewaktu sedang menyampaikan dakwah.

Lalu beliau menahan amarah masyarakat yang ingin menghukum penjahat tersebut. Beliau dengan mudah memaafkan dan bahkan mendoakan orang yang melakukan itu.

Dalam beberapa kesempatan yang lain, beliau sering mengatakan prinsip hidupnya sangat sederhana, “Jika ada orang salah dengan saya, maka saya memohon agar Allah Subhanahuwataala (SWT) mengampuninya. Jika saya punya salah terhadap orang lain, maka saya mohon kepada Allah SWT agar memaafkan saya.”

Realitinya, tidak ada habisnya jika ingin mengenang kemuliaan akhlak beliau. Semoga Allah SWT sediakan Syurga Firdaus untuk Syeikh Ali dan keluarga yang ditinggalkan dikurniakan kesabaran serta ketabahan.

Tidak perlu kita menangisi secara berlebihan atas kewafatan Syeikh Ali Jaber kerana insya-Allah, tempat yang indah sudah menyambut beliau. Tapi kita patut menangis lebih lama lagi  kerana meninggalnya Syeikh Ali Jaber mengingatkan kita kepada sebuah hadis yang bermaksud:

“Sesungguhnya Allah SWT tidak mengangkat ilmu dengan sekali cabutan daripada para hamba-Nya, akan tetapi Allah mengangkat ilmu dengan mewafatkan para ulama. Ketika tidak tersisa lagi seorang ulama pun, manusia merujuk kepada orang-orang bodoh. Mereka bertanya, maka mereka (orang-orang bodoh) itu berfatwa tanpa ilmu. Mereka sesat dan menyesatkan.” (Hadis Riwayat Bukhari)

Bersamalah kita mengambil pelajaran daripada apa yang telah ditinggalkan seorang Ali Jaber ini.

Penulis, Rinda Asmara adalah seorang Guru di Madrasah Tsanawiyah (MTs) Negeri 1 Bekasi, Indonesia. Penulisannya telah tersiar di Komunitas Bisa Menulis Baru (New KBM).
Terjemahan : Atriza Umar

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gelombang kedua COVID-19

Ketua Pengarah Kesihatan Datuk Dr Noor Hisham Abdullah berkata gelombang pertama COVID-19 di Malaysia, merangkumi 22 kes yang kesemuanya telah sihat dan dibenarkan pulang.

“Setelah 11 hari tiada kes baharu dilaporkan, gelombang kedua COVID-19 bermula pada 27 Februari.

“Bagi gelombang kedua sehingga 4 Mac, terdapat 28 kes positif COVID-19 iaitu kes ke-23 sehingga kes ke-50,” katanya pada sidang media COVID-19 di Kementerian Kesihatan Malaysia (KKM) di sini, semalam.

Tambah Dr Noor Hisham, bagi gelombang kedua terdapat satu kluster COVID-19 yang melibatkan kes positif ke-26.

Kes positif COVID-19 ke-31 hingga kes ke-50 merupakan kontak rapat kepada kes positif yang ke-26, katanya lagi.

Berdasarkan siasatan dan pengesanan kontak yang telah dijalankan sehingga kini terdapat 215 kontak rapat kes positif ke-26 yang dikesan, katanya.

“Daripada jumlah kontak rapat itu, 16 kes dikesan positif COVID-19, 19 adalah negatif dan 180 menunggu keputusan,” katanya lagi.

Dr Noor Hisham berkata siasatan mengenai kluster ini masih diteruskan dan KKM berharap semua pihak dapat bertenang dan sentiasa bekerjasama, dengan memberi maklumat yang tepat apabila dihubungi dan dikenal pasti sebagai kontak rapat.

“Semua pihak diminta tidak menularkan sebarang maklumat yang boleh menyebabkan kebimbangan kepada orang awam,” katanya lagi.

KKM dengan kolaborasi pihak swasta, akan menjalankan perkhidmatan pengambilan sampel COVID-19 di rumah orang awam, yang ingin menjalankan ujian pengesanan COVID-19, di mana caj akan dikenakan oleh pihak swasta itu.

Pengumuman rasmi mengenai perkara ini akan menyusul dalam masa terdekat, kata Dr Noor Hisham lagi.


Penyelesaian Politik Jalan Keluar Krisis di Syria

Pada Selasa, Jawatankuasa Perhubungan Menteri Arab terhadap Syria bersetuju tentang kaedah kerja dengan kerajaan Syria dalam mesyuarat penyelarasan pertama yang diadakan di Kaherah, lebih tiga bulan selepas mesyuarat itu diadakan.

Majlis Perundingan Amman menubuhkan rancangan awal Arab untuk menyelesaikan krisis Syria mengikut peraturan langkah demi langkah dan selaras dengan Resolusi Majlis Keselamatan No. 2254.

Pertemuan itu diadakan di Kaherah untuk Jawatankuasa Perhubungan Arab atas jemputan Menteri Luar Mesir, Sameh Shoukry dengan Menteri Luar Negeri Syria dan Hal Ehwal Ekspatriat, Faisal Mekdad.

Mesyuarat itu bertujuan meluluskan perancangan kerja jawatankuasa itu dalam dialognya dengan kerajaan Syria untuk melaksanakan Deklarasi Amman.

Menteri luar Jordan, Mesir, Arab Saudi, Iraq dan Lubnan turut serta dalam pertemuan itu, selain Setiausaha Agung Liga Negara Arab dengan menteri luar Syria.

Mesyuarat itu membincangkan laluan penyelesaian kemanusiaan, keselamatan dan politik. Para delegasi menegaskan bahawa penyelesaian politik adalah satu-satunya solusi kepada krisis di Syria.

Delegasi tersebut menyatakan aspirasi untuk meneruskan kerja di landasan perlembagaan Syria, dan mengadakan mesyuarat Jawatankuasa Perlembagaan Syria seterusnya di Kesultanan Oman, dengan kemudahan dan penyelarasan dengan Pertubuhan Bangsa-Bangsa Bersatu (PBB) sebelum akhir tahun ini. Manakala pertemuan perhubungan seterusnya akan diadakan di Baghdad.

Mereka juga bersetuju mengenai kepentingan menyelesaikan laluan ini dengan serius, kerana ia adalah salah satu paksi utama untuk menamatkan krisis dan mencapai penyelesaian politik dan perdamaian nasional.

Selain itu, para peserta pertemuan menyambut baik pengumuman PBB dan kerajaan Syria bahawa persetujuan telah dicapai pada 7 Ogos berhubung penghantaran bantuan kemanusiaan melalui lintasan Bab al-Hawa untuk tempoh empat bulan sehingga November 2023.

Ahli-ahli Jawatankuasa Perhubungan Arab menyatakan aspirasi mereka untuk meneruskan bantuan dan penyampaian kepada yang memerlukan, dan menggalakkan kerajaan Syria mempertimbangkan lanjutan penggunaan lintasan ini untuk tempoh lain untuk mencapai kepentingan rakyat Syria.

Jawatankuasa Perhubungan dan Menteri Luar Syria menekankan keperluan untuk menangani krisis pelarian, mengatur dan memudahkan mereka pulang secara sukarela dan selamat serta menamatkan penderitaan mereka dengan penyelarasan PBB.

Kenyataan itu dikeluarkan oleh Menteri Luar Jordan Ayman Safadi, semasa mesyuarat jawatankuasa itu dengan al-Miqdad sebagai mengesahkan keutamaan menyelesaikan krisis Syria dan menangani semua kesannya.

Kenyataan itu memetik Menteri Miqdad bercakap mengenai langkah dan kemudahan yang diambil oleh Syria, dan kerjasama serta dialog dengan Pesuruhjaya Tinggi PBB Bagi Pelarian (UNHCR), menonjolkan kemudahan yang disediakan oleh kerajaan Syria kepada badan itu untuk melaksanakan tugasnya di Syria sebagai tambahan kepada prosedur termasuk kemasukan mereka dalam dekri (perintah) pengampunan presiden.

Al-Miqdad mengesahkan mengenai penerusan kerajaan dalam mengumumkan bilangan pelarian yang pulang, dan kesungguhannya untuk meneruskan penglibatan konstruktif dengan UNHCR dalam isu menghantar pulang pelarian, dan meneruskan kerja antara Syria dan Jordan seperti yang ditunjukkan dalam Deklarasi Amman dan dalam penyelarasan dengan badan PBB untuk mencapai pemulangan 1,000 pelarian dari Jordan.

Dalam pada itu, para peserta dalam mesyuarat itu menekankan kepentingan tiga isu utama, menurut kenyataan itu, iaitu pemberian insentif dan kemudahan yang akan diberikan kepada pelarian yang pulang dan prosedur penyelarasan dengan negara yang menerima mereka, dan berusaha untuk mewujudkan platform untuk mendaftarkan nama pelarian yang ingin pulang dengan penyelarasan dengan negara tuan rumah dan badan PBB yang berkaitan.

Ia juga menegaskan bahawa kerajaan Syria akan memberikan maklumat mengenai keperluan kawasan yang akan dipulangkan oleh pelarian.

Jawatankuasa Perhubungan menekankan keperluan untuk mempergiatkan usaha menukarkan orang yang diculik dan tahanan serta mencari orang yang hilang dengan kerjasama pertubuhan antarabangsa seperti Jawatankuasa Bulan Sabit Merah Antarabangsa. Pendedahan maklumat kepada saudara-mara dan di mana mereka berada, jika berkaitan.

Dalam konteks membincangkan laluan keselamatan krisis itu, para delegasi mengalu-alukan penubuhan mesyuarat pertama Jawatankuasa Keselamatan Bersama Jordan-Syria untuk mengawal sempadan dan memerangi pengeluaran dan penyeludupan dadah pada Julai 2023.

Mereka turut mengalu-alukan kerjasama bersama antara kerajaan Iraq dan Syria dalam bidang kawalan dadah yang mengakibatkan terputusnya rangkaian penyeludupan penyeludupan dadah antarabangsa di negara-negara rantau pada bulan Ogos.

Kenyataan itu mengesahkan sokongan Syria dan institusinya dalam usaha untuk memelihara kedaulatan dan keselamatan negara, menamatkan kehadiran kumpulan bersenjata dan pengganas di wilayah Syria, dan mengeluarkan semua pasukan asing haram mengikut peruntukan undang-undang antarabangsa.

Jawatankuasa Perhubungan tersebut juga membentangkan satu set cadangan untuk pelaksanaan Deklarasi Amman kepada Menteri Luar Syria, dan menggalakkan kerajaan Syria untuk meneruskan langkah dan prosedur bagi menangani akibat daripada krisis Syria dengan mencapai harapan rakyat Syria yang bersaudara dalam mengharungi cabaran yang berkaitan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Majoriti mahu Tun Mahathir hanya ‘PM 2 Tahun’

Daripada majoriti yang berpandangan Tun Mahathir perlu melepaskan jawatan, ia terpecah kepada empat kumpulan iaitu 44 peratus menyokong jawatan perlu dilepaskan enam bulan dari sekarang, 36 peratus menyokong jawatan itu dipegang tidak melebihi dua tahun dan 20 peratus menyokong jawatan itu perlu dilepas serta-merta.

Walau bagaimanapun, hanya 22 peratus sahaja merasakan tidak perlu melepaskan jawatan itu.

Survei yang dijalankan oleh IDE juga mendapatkan pandangan daripada rakyat tentang siapakah yang disokong untuk menjadi Perdana Menteri Malaysia selepas Tun Mahathir.

Oleh itu, didapati majoriti rakyat Malaysia menyokong Dato’ Seri Anwar Ibrahim menggantikan Tun Mahathir dengan undian 45 peratus mengalahkan calon daripada blok kerajaan dan pembangkang.

Tan Sri Muhyiddin Yassin di tempat kedua dengan 16 peratus dan Dato’ Seri Azmin Ali di tempat ketiga dengan 11 peratus.

Melalui kenyataannya, IDE menyatakan Survei Malaysia 2019 ini merupakan kajian yang ke-62 dilakukan sejak mengetuai UMCEDEL melibatkan jumlah responden seramai 72,743 orang.

Ia terdiri daripada pelajar IPTA dan IPTS secara rawak dengan soalan kaji selidik berstruktur menggunakan inovasi aplikasi IDE eSurvei dan Tablet.


Ibrah kisah Ashabul Kahfi

Kisah Ashabul-Kahfi dinukilkan daripada ayat 9 hingga ayat 22. Banyak pengajaran yang boleh dipetik daripadanya, antaranya:

1. Ashabul Kahfi terdiri daripada orang-orang muda (fityah). Ini menunjukkan betapa pentingnya orang muda mempunyai pendirian yang jitu dan pegangan hidup yang jelas sejak usia masih muda, tidak leka dengan hiburan, berfoya-foya dengan permainan yang melalaikan tanpa arah tuju yang jelas.

2. Mereka terdiri daripada beberapa orang, bukan bersendirian, satu peringatan supaya memilih kawan yang baik yang mempunyai pegangan dan tahu arah tuju dalam kehidupan.

Ia juga mengajar perlunya amal secara berjamaah khususnya dalam usaha untuk menegakkan agama Allah. Perjuangan Islam tidak sepatutnya dilakukan secara bersendirian.

Nabi Musa alaihissalam memohon kepada Allah agar memilih saudaranya Harun alaihissalam agar menjadi pendukung yang menguatkan perjuangannya. Allah juga memperingatkan Nabi kita SAW agar sentiasa bersama mereka yang mencari keredaan-Nya (ayat 28).

“Dan jadikanlah dirimu sentiasa berdamping rapat dengan orang-orang yang beribadat kepada Tuhan mereka pada waktu pagi dan petang, yang mengharapkan keredaan Allah semata-mata…”

3. Berdoa dalam setiap langkah (ayat 10). Apa yang paling dihajati oleh hamba dalam perjuangan menegakkan kebenaran ialah rahmah dan hidayah (rasyad) daripada Allah SWT.

(Ingatkanlah peristiwa) ketika serombongan orang-orang muda pergi ke gua, lalu mereka berdoa: “Wahai Tuhan kami! Kurniakanlah kami rahmat daripada sisi-Mu, dan berilah kemudahan-kemudahan serta pimpinan kepada kami untuk keselamatan agama kami.”

4. Berdakwah dengan hujah dan fakta, bukan semangat dan emosi semata-mata (ayat 14).

Dan Kami kuatkan hati mereka (dengan kesabaran dan keberanian), semasa mereka bangun (menegaskan tauhid) lalu berkata: “Tuhan kami ialah Tuhan yang mencipta dan mentadbirkan langit dan bumi; kami tidak sekali-kali akan menyembah Tuhan yang lain dari padanya; jika kami menyembah yang lainnya bermakna kami memperkatakan dan mengakui sesuatu yang jauh dari kebenaran.”

5. Tidak menggunakan kekerasan dalam menyampaikan risalah, sebaliknya memberi peluang kepada pihak lawan untuk mengemukakan hujah mereka dan bersedia untuk mendengar (ayat 15).

(Mereka berkata pula sesama sendiri): “Kaum kita itu, menyembah beberapa tuhan yang lain daripada Allah; sepatutnya mereka mengemukakan keterangan yang nyata yang membuktikan ketuhanan makhluk-makhluk yang mereka sembah itu (tetapi mereka tidak dapat berbuat demikian); Maka tidak ada yang lebih zalim daripada orang-orang yang berdusta terhadap Allah.”

6. Tidak melabel musuh secara langsung. Perhatikan ucapan mereka: “Maka tidak ada yang lebih zalim daripada orang-orang yang berdusta terhadap Allah.” (Al-Kahfi: 15)

Mereka tidak berkata “Kamu adalah orang-orang yang zalim” atau seumpamanya dengan ganti nama kedua, sebaliknya menggunakan ganti nama ketiga “orang-orang yang…”

7. Mengasingkan diri daripada ancaman musuh yang boleh membahayakan pegangan agama di kala tidak ada kemampuan untuk menghadapinya adalah diharuskan (ayat 16).

“Dan oleh kerana kamu telah mengasingkan diri daripada mereka dan daripada apa yang mereka sembah yang lain daripada Allah, maka pergilah kamu berlindung di gua itu, supaya Tuhan kamu melimpahkan daripada rahmatnya kepada kamu, dan menyediakan kemudahan-kemudahan untuk (menjayakan) urusan kamu dengan memberikan bantuan yang berguna.”

8. Rahmat Allah senantiasa menaungi hamba-hamba-Nya yang benar dan ikhlas dalam mempetahankan agama.

9. Harus memelihara anjing untuk tujuan yang baik namun tidak wajar membawanya bersama hingga ke dalam rumah atau bilik. Perhatikan firman Allah (ayat 18): “…sedang anjing mereka menghulurkan dua kaki depannya dekat pintu gua”! Anjing berada di luar gua, bukan di dalam gua bersama dengan tuannya.

10. Membawa bekalan wang ketika meninggalkan kampung halaman (ayat 19). Mungkin dengan adanya bekalan menyelamatkan kita daripada terpaksa meminta-minta bila ditimpa kesusahan.

“…sekarang utuslah salah seorang daripada kamu membawa wang perak kamu ini ke bandar; kemudian biarlah dia mencari dan memilih mana-mana jenis makanan yang lebih baik lagi halal (yang dijual di situ); kemudian hendaklah ia membawa untuk kamu sedikit habuan daripadanya…”

11. Dakwah adalah milik Allah. Kehilangan pendakwah daripada persada dakwah tidak bermakna terhentilah dakwah. Lihatlah, kehilangan Ashabul Kahfi dari kampung halamannya selama 300 tahun tidak menjadikan kaumnya terus berada dalam kesesatan, sebaliknya mereka telah menjadi orang-orang yang beriman.

Pastinya ada pendakwah yang Allah datangkan selepas pemergian Ashabul Kahfi. Maka, janganlah kita rasa kitalah yang berjasa terhadap dakwah, sebaliknya kita beruntung jika Allah memberi peluang kepada kita untuk menjadi insan yang berdakwah kepada agama-Nya.

12. Allah sentiasa merancang yang terbaik buat sekalian hamba-Nya dan setiap apa yang berlaku pasti ada hikmah yang Dia sahaja mengetahuinya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selamat Berkhidmat Dato’ Seri Anwar Ibrahim, Perdana Menteri Ke-10

Pertubuhan IKRAM Malaysia (IKRAM) menjunjung kasih Kebawah Duli Yang Maha Mulia Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah atas kebijaksanaan baginda yang telah menyempurnakan tanggungjawab selaku Raja Berperlembagaan berteraskan keluhuran Perlembagaan Persekutuan dan undang-undang untuk melantik Dato’ Seri Anwar Ibrahim sebagai Perdana Menteri ke-10.

Dengan penuh takzim, IKRAM menyambut baik pendirian baginda untuk membentuk sebuah kerajaan yang stabil secepat mungkin menerusi proses yang penuh cermat dan teliti serta pemerhatian yang mendalam.

IKRAM mengucapkan setinggi-tinggi tahniah kepada YAB Dato’ Seri Anwar Ibrahim yang telah terpilih sebagai Perdana Menteri Malaysia pada hari ini.

IKRAM percaya kerajaan baharu pimpinan YAB Dato’ Seri Anwar Ibrahim akan berusaha bersungguh-sungguh menggalas amanah besar untuk menjadikan Malaysia sebuah negara yang aman makmur dan maju serta mengharumkan nama negara di persada antarabangsa.

IKRAM juga percaya kerajaan yang bakal dibentuk akan menjunjung tinggi Perlembagaan Persekutuan dan dengan penuh iltizam akan melaksanakan usaha-usaha penambahbaikan dan pengislahan (institutional reforms) demi memulihkan dan seterusnya memartabatkan institusi-institusi di negara ini.

IKRAM yakin kerajaan yang bakal dibentuk akan mengutamakan kesejahteraan dan kebajikan rakyat serta memulihkan ekonomi negara. Dengan itu, taraf hidup rakyat dapat ditingkatkan melalui pembangunan yang holistik dan inklusif.

IKRAM menyeru agar ahli-ahli politik merentas parti dan pemimpin-pemimpin masyarakat untuk berganding bahu mempertautkan dan mengukuhkan semula hubungan di antara sesama anggota masyarakat, setelah negara melalui satu pilihan raya umum yang telah menimbulkan rasa tidak senang antara satu sama lain.

Titah baginda Yang di-Pertuan Agong agar rakyat tidak wajar dibebankan dengan kemelut politik yang tiada berkesudahan tatkala negara memerlukan sebuah kerajaan yang stabil untuk merancakkan landskap ekonomi dan pembangunan negara hendaklah dijadikan panduan oleh semua, khususnya para pemimpin politik.

Dalam menghadapi pelbagai cabaran dan situasi ekonomi yang tidak menentu, semua pihak perlu berperanan untuk menyuburkan perpaduan dan kesepaduan dalam kalangan seluruh rakyat Malaysia.

Marilah kita mendoakan agar kerajaan yang bakal dibentuk akan melaksanakan tanggungjawab dengan penuh amanah, integriti dan wibawa demi menjadikan Malaysia sebuah negara yang aman dan makmur dan dibanggai oleh seluruh rakyatnya.

Hj Badlishah Sham Baharin
Presiden
Pertubuhan IKRAM Malaysia


Pembunuhan di Mesir: Kenyataan Media Gabungan Bertindak Malaysia (GBM)

1. Semua negara dan rakyat yang percaya kepada pilihan raya yang adil      dan bebas serta keabsahan yang dibawa oleh demokrasi, untuk utuh menyokong      penentang rejim tentera di Mesir dan membantu ke arah pemulihan demokrasi2. Semua pembunuhan dihentikan serta merta dan pihak Tentera untuk      kembali ke berek mereka3. Presiden yang dipilih secara demokratik dikembalikan semula dengan      segera4. Parlimen dan penggubal undang-undang yang dipilih untuk segera      meneruskan kewajipan legislatif mereka untuk menegakkan kehormatan      Perlembagaan Mesir

1. Mengecam pembunuhan terkutuk di Mesir dan menuntut pemberhentian      sebarang pembunuhan serta kekejaman ke atas penunjuk perasaan yang aman2. Mengutuk rampasan tentera dan kerajaan tidak sah serta mendesak      pengembalian semula Presiden yang dilantik secara demokratik dan semua      penggubal undang-undang3. Mempengaruhi negara-negara OIC untuk mengkajisemula keahlian Mesir 4. Menggesa Majlis Keselamatan Pertubuhan Bangsa-bangsa Bersatu (PBB) untuk      menyegerakan usaha antarabangsa bagi menghentikan pembunuhan

1. Kuala      Lumpur & Selangor Chinese Assembly Hall (KLSCAH) 2. Aliran 3. Tamil      Foundation 4. Pertubuhan      IKRAM Malaysia (IKRAM)5. Majlis      Perundingan Malaysia Agama Buddha; Krisitian; Hindu; Sikh dan Tao      (MPMA-BKHST)6. Negeri      Sembilan Chinese Assembly Hall (NSCAH) 7. Penang      Chinese Town Hall (PGCTH) 8. The      Federation of Chinese Associations Johore State (FCAJ) 9. Lim      Lian Geok Cultural Development Centre (LLG)10. United      Chinese School Alumni Associations of Malaysia (UCSAAM) 11. Muslim      Professionals Forum (MPF)12. Suara      Rakyat Malaysia (SUARAM) 13. Pusat      Komunikasi Masyarakat (KOMAS) 14. Saya      Anak Bangsa Malaysia (SABM)15. Persatuan      Masyarakat Selangor dan Wilayah Persekutuan (Permas) 16. National      Indian Rights Action Team (NIAT)17. People’s Green Coalition (PGC) 18. Anak      Muda Sarawak (AMS) 19. All      Women’s Action Society (AWAM) 20. Partners      in Community Organising (Pacos Trust) 21. Persatuan      Bekas Siswazah Universiti dan Kolej di China, Malaysia (Liu-Hua) 22. Nanyang      University Alumni Malaya (Nanda) 23. Japan      Graduates Association, Malaysia (JAGAM) 24. Gabungan      Persatuan Alumni Universiti Taiwan Malaysia (GPAUTM) 25. Islamic      Renaissance Front (IRF)


Di manakah kita dan di manakah al-Quran?

Kitab al-Quran merupakan kitab yang teragung dan mulia. Ia telah menjadikan umat Arab yang hidup dalam kesesatan dan kegelapan pada zaman jahiliah, berubah menjadi umat yang mampu menguasai Empayar Parsi serta mengalahkan Empayar Rom di sebahagian timurnya.

Perubahan bangsa Arab itu berlaku setelah mereka beriman serta berpegang teguh dengan ajaran al-Quran sebagai panduan pertama dan utama dalam Islam.

Begitulah hakikat penurunan kitab al-Quran yang menjadi panduan serta penyuluh kehidupan manusia. Malangnya realiti yang berlaku, sungguhpun umat Islam pada zaman sekarang juga memiliki kitab al-Quran yang sama, tetapi umat Islam merupakan umat yang mundur dalam segenap perkara.

Apa yang berlaku bukanlah perkara yang lahir secara tiba-tiba, ia merupakan hasil interaksi yang silap terhadap al-Quran sejak sekian lama. Peranan al-Quran disudutkan hanya kepada menjadi alat untuk mendapat keberkatan, sebagai penyeri majlis-majlis rasmi, dibaca jika seseorang itu kehilangan barang.

Al-Quran lebih dikenali serta sinonim dengan sesuatu yang mistik dan mendatangkan keajaiban. Malah, tidak keterlaluan jika dikatakan seolah-olah orang yang telah mati lebih banyak mendapat kelebihan daripada al-Quran berbanding orang yang masih hidup. Al-Quran lebih banyak dibaca di sisi mayat dan di tepi kubur.

Istilah ‘Ahli al-Quran’ diberikan kepada mereka yang hanya menghafal huruf-huruf dan kalimat-kalimatnya. Sistem pengajian al-Quran pula lebih banyak terfokus kepada mempelajari hukum-hukum tajwid, makhraj huruf dan tarannum serta lagunya sahaja.

Sungguh menghairankan jika al-Quran hanya dipelajari untuk membaca, sedangkan seluruh bahan bacaan lain dibaca untuk mempelajari apa yang tertulis.

Ada pihak yang merasa malu apabila tidak mampu membaca al-Quran dengan baik dari segi makhraj huruf dan hukum tajwidnya, namun tidak pula berasa aib dan malu apabila tidak memahami makna ayat-ayat al-Quran. Ini tidak bermakna kita boleh mengambil sikap sambil lewa dalam mempelajari hukum tajwid serta memperelok bacaan.

Membaca al-Quran diungkapkan dalam bahasa Arab dengan ungkapan tilawah al-Quran, bukannya qiraah al-Quran. Kalimah tilawah berasal daripada suka kata [tala, yatlu, tilawatan] yang bermaksud berjalan di belakang sesuatu serta mengikutinya atau mengekori sesuatu.

Tujuan seseorang itu membaca adalah untuk mendapatkan ilmu pengetahuan serta maklumat, tidak mungkin seseorang yang berakal waras membaca sesuatu bukan bertujuan memahami apa yang dibacanya.

Firman Allah SWT dalam surah Sad ayat 29 yang bermaksud:

“(Al-Quran ini) sebuah Kitab yang Kami turunkan kepadamu (dan umatmu wahai Muhammad) penuh dengan keberkatan (faedah dan manfaat) supaya mereka memperhatikan ayat-ayat-Nya (bagi memahaminya) dan supaya mendapat pelajaran orang-orang yang mempunyai akal fikiran.”

Maka, sewajarnyalah al-Quran bukan sekadar untuk dibaca, malah wajib difahami serta diikuti apa yang terkandung di dalamnya. Kajian secara mendalam terhadap kandungan al-Quran telah dilakukan sepanjang sejarah Islam.

Banyak kitab tafsir telah dikarang, bermacam-macam tesis serta jurnal telah dihasilkan berkenaan al-Quran, bahkan pelbagai bentuk kuliah tadabbur dan pengajian tafsir al-Quran diadakan.

Kembalikan peranan al-Quran seperti tujuan ianya diturunkan agar umat Islam kini mampu kembali menjadi gemilang seperti generasi pertama umat Nabi Muhammad SAW.

Ustaz Dr Syazalie Hirman bin Ahmad Najib
Ketua Hal Ehwal Syariah
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Persediaan PRU15 Atau Banjir: Mana Lebih Utama?

Masihkah kita ingat, pihak berkuasa Wuhan berjaya menyiapkan sebuah hospital baharu yang diberi nama Huoshenshan, dilengkapi 1,000 katil pesakit dalam tempoh enam hari khas bagi merawat pesakit Covid-19 pada Februari 2020 lalu?

Di Jepun pada 2016, telah berlaku tanah mendap di salah sebuah persimpangan Hakataekimae di bandar Fukuoka, dipercayai disebabkan oleh pergerakan air bawah tanah. namun tiada laporan sebarang kecederaan yang berlaku.

Ekoran itu, pihak berkuasa telah mengambil tindakan pantas membaiki semula kerosakan itu dengan struktur baru yang 30 kali lebih kuat berbanding yang lama dalam masa 48 jam dan memohon maaf atas kejadian ini.

Kembali kepada situasi realiti negara, masihkah kita ingat dengan tragedi yang melanda negara di hujung 2021 dan pembuka tirai 2022? Bencana alam yang terjadi turut melanda kawasan Semenanjung Malaysia.

Limpahan air ini berlaku susulan hujan lebat berterusan di kebanyakan kawasan di Semenanjung Malaysia berikutan lalunya sebuah lekukan tropika (Lekukan Tropika 29W) yang merentasi semenanjung dari Laut Cina Selatan di samping musim monsun serta kejadian air pasang hingga beberapa negeri.

Limpahan air di Lembah Klang merupakan banjir yang paling ketara memandangkan Lembah Klang biasanya tidak menerima takungan air yang banyak akibat monsun seperti kawasan Pantai Timur.

Seterusnya ia menyebabkan puluhan ribu orang awam terpaksa diselamatkan dan dipindahkan. Tragedi di Lembah Klang tersebut disifatkan sebagai antara banjir terburuk dalam sejarah Malaysia moden, dan digelarkan sebagai banjir seratus tahun sebagaimana dikatakan pihak kerajaan.

“Hujan tahunan di Lembah Klang ialah 2,400 mm dan ini bermakna hujan semalam yang terjadi ini, melebihi purata hujan selama sebulan. Ia adalah sesuatu di luar jangkaan dan hanya berlaku sekali setiap 100 tahun,” kata Ketua Setiausaha Kementerian Alam Sekitar dan Air, Dato’ Seri Dr Zaini Ujang, yang merujuk kepada hujan yang diukur dengan tolok hujan.

Banjir tersebut lazimnya dibandingkan dengan banjir Kuala Lumpur 1971 dan tragedi air bah di Malaysia pada 2014.

Berikutan itu, ia mencetuskan darurat kemanusiaan yang besar yang terpaksa dihadapi rakyat. Namun, tindakan kerajaan yang dilihat sambil lewa dan berat sebelah mendatangkan kritikan daripada pelbagai pihak.

Tindak balas yang lambat apatah lagi huru-hara tersebut telah membuka ruang kepada berlakunya kegiatan jenayah. Sementara itu, golongan pakar mengutarakan kejadian ini sebagai suatu cuaca ekstrem akibat perubahan iklim dunia yang semakin menjadi-jadi.

Tentunya, waktu itu rakyat masih belum lega implikasi daripada pandemik Covid-19, mereka terpaksa berdepan musibah banjir di luar jangka seterusnya membuatkan negara mengalami kerugian RM6.1 bilion ekoran kerosakan harta-benda mangsa-mangsa banjir di semua negeri yang terlibat menurut Ketua Perangkawan, Datuk Sri Dr Mohd Uzir Mahidin.

Segalanya itu meninggalkan kesan yang teruk lagi mencabar kepada rakyat atas kejadian yang tidak disangka-sangka ini, apatah lagi majoritinya masih belum lega dengan kesan pandemik Covid-19 yang melanda dunia.

Pada awal bulan ini, Jabatan Meteorologi Malaysia (MetMalaysia) meramalkan bahawa negara akan mengalami hujan lebat berterusan mulai pertengahan November yang membawa kepada banjir besar pada penghujung bulan.

Cuaca yang terjadi dijangka memberi impak lebih signifikan kerana Monsun Timur Laut yang aktif pada tempoh itu, yang mana risiko berlaku hujan lebat berterusan dan banjir berskala besar adalah tinggi.

“Fenomena La Nina yang masih berterusan dan dijangka sehingga awal tahun depan, menyebabkan peningkatan taburan hujan dan METMalaysia meramalkan, sepanjang Oktober risiko bencana cuaca hanya membabitkan fenomena hujan ribut petir yang berpotensi menghasilkan angin kencang, hujan lebat, banjir kilat dalam tempoh yang singkat dan berskala kecil,” kata Ketua Pengarah MetMalaysia, Muhammad Helmi Abdullah.

Beliau berkata, sekiranya Pilihan Raya Umum (PRU) dilaksanakan pada awal November, kemungkinan banjir besar berlaku adalah kurang. Bagaimanapun, mulai pertengahan November ada kemungkinan banjir besar berlaku terutamanya penghujung November.

“Namun begitu, jika pilihan raya dilaksanakan pada Disember, cuaca yang berlaku dijangka memberi impak yang lebih signifikan kerana angin Monsun Timur Laut adalah aktif pada tempoh itu, di mana risiko untuk berlaku hujan lebat berterusan dan banjir besar berskala besar adalah tinggi.”

Namun begitu, perkara yang perlu dibimbangkan ialah jika berlaku luruan monsun atau kemunculan sistem tekanan rendah, ia menyebabkan hujan berterusan akan berlaku di negeri-negeri berkenaan yang berpotensi menyebabkan banjir.

“Jika berlaku luruan monsun yang kuat dan serentak dengan kemunculan sistem tekanan rendah, maka risiko untuk berlaku banjir besar adalah tinggi. Luruan monsun yang signifikan biasanya akan bermula pada Disember,” katanya.

Baru-baru ini kedengaran ucapan pengerusi sebuah parti pemerintah menyatakan kesanggupan meredah banjir dan hujan lebat jika Pilihan Raya Umum ke-15 (PRU15) diadakan tahun ini.

Walaupun mungkin ia dianggap sebagai gertakan atau ugutan kepada pihak pembangkang mahupun gurauan sesama mereka, tetapi ia memberi kesan yang menyakitkan kepada rakyat keseluruhannya.

Melalui kata-kata itu juga, ia menampakkan betapa kemaruknya sesetengah parti terhadap kuasa sehingga tidak kisah dan peduli mengenai kesusahan rakyat sewaktu bencana banjir.

Apatah lagi dengan rakyat yang sering terpaksa melalui situasi itu, mereka tentu terkesan dengan kata-kata yang diucapkan itu.

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut, tetapi kalau Perdana Menteri bubar masa banjir pun, sanggup redah banjir untuk bertanding,” ujarnya.

Dalam perkembangan lain, seorang menteri cuba meredakan keadaan dengan menyatakan bahawa maksud sebenar ucapan itu kesediaan pada bila-bila masa untuk hadapi PRU15 termasuk jika jatuh pada musim banjir.

Walaupun sekadar ‘back-up’ kerana sudah terlanjur kata, kenyataan sebegitu telah mengguris hati ramai pihak yang lantas bersuara dan mengecam.

Melihat realitinya ketika banjir terjadi, bantuan menyelamatkan rakyat dilanda banjir begitu lambat.

Apatah lagi jika pilihan raya diadakan, adakah bot untuk menyelamatkan rakyat akan diutamakan atau bot untuk berkempen dan mengangkut pengundi akan menjadi keutamaan mereka?

Bencana banjir bukan perkara yang boleh dianggap gurauan atau ringan. Hakikatnya, rakyat kehilangan harta benda dan orang tersayang apabila situasi yang tidak diingini ini terjadi.

Sedangkan rakyat masih bertarung nyawa memulihkan ekonomi keluarga mereka terkesan banjir masih trauma dengan apa yang dilalui, amatlah tidak wajar seorang yang pernah berada dalam kepimpinan kerajaan berkata demikian.

Yang sepatutnya didesak ialah keperluan kerajaan Keluarga Malaysia membuat persiapan yang serius dan rapi untuk mendepani banjir agar rakyat tidak terkesan teruk sebagaimana sebelum ini. Namun apakan daya, semua itu tidak kedengaran.

Persoalan tegas yang perlu dijawab mereka, adakah nyawa rakyat sanggup diperjudikan semata-mata untuk terus berkuasa?

Selain itu, apakah persiapan yang ketara dilakukan pihak kerajaan untuk mendepani banjir yang bakal terjadi pada hujung tahun ini?

Adakah sekadar meminta rakyat bersiap siaga tanpa ada peranan utama daripada pihak kerajaan untuk sekalian rakyatnya?

Ketika wabak Covid-19 melanda negara, kerajaan berusaha semampunya melakukan persiapan awal sebagai kemudahan kepada pesakit.

Namun mengapa untuk banjir yang berlakunya dikenal pasti setiap hujung dan awal tahun, tetapi masih tiada persiapan yang jelas dan menyeluruh untuk rakyat?

Sedangkan di China, boleh siapkan hospital dalam masa enam hari untuk keperluan rakyatnya, begitu juga kejadian tanah mendap di Jepun, sebuah negara yang tertib dan maju kerana rakyatnya, mampu disiapkan dalam jangka masa 48 jam!

Memandangkan beberapa kawasan yang selama ini tidak terjejas teruk mengalami situasi yang di luar jangka pada tragedi di akhir 2021 dan awal tahun ini, apakah yang kerajaan Keluarga Malaysia persiapkan untuk rakyatnya mendepani banjir kali ini?

Sampai bila penderitaan dan keperluan rakyat menjadi keutamaan kepada pemimpin negara?

Maka, kita sebagai rakyat sedarlah. Ayuh selamatkan Malaysia!

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rukun Negara: Tanpa Perpaduan, Ia Dokumen Tanpa Makna

Bebas itu adalah merdeka, dan merdeka itu simbolik penyatuan bangsa Malaysia yang sebulat suara ingin membebaskan diri daripada penjajahan demi mendapatkan kedaulatan dan ketuanan.

Kenikmatan dan keamanan yang dirasakan pada hari ini telah dibayar dengan darah, titik peluh oleh hati-hati yang berjiwa besar oleh orang-orang terdahulu.

Jalan membebaskan negara ini daripada cengkaman penjajah diiringi kesukaran dan tidak mudah, tetapi telah berjaya diperolehi melalui pengorbanan dan semangat kesatuan yang membara, melibatkan penyatuan semua kaum di Malaysia.

Harga yang dibayar untuk beroleh kemerdekaan terlalu mahal setelah sekian lama negara dijajah. Maka, hargailah kedamaian dan keamanan yang telah dikecapi pada hari ini.

Tanggungjawab kita semua sebagai rakyat Malaysia adalah untuk memastikan kenikmatan ini berlanjutan dan terus disuburkan. Katakan tidak pada sebarang usaha untuk memecahbelahkan dan mengacaubilaukannya.

Hakikatnya, persamaan kita semua adalah tidak ada sesiapa atau mana-mana  kaum di Malaysia yang mahukan perpecahan, perkelahian atau persengketaan. Semua mahukan lanjutan hidup tanpa konflik dan untuk itu, semua rakyat Malaysia mesti berusaha sehingga tidak ada ruang untuk perpecahan berlaku.

Jangan meninggalkan kesatuan nasional untuk kemenangan-kemenangan kecil yang berkepentingan. Idea mewujudkan logo dan tema kemerdekaan sendiri seolah-olah tidak senada dengan semangat kebersamaan sebagai bangsa Malaysia yang satu.

Negara tercinta ini umpama bahtera yang sedang berlayar ke destinasi menggapai kemakmuran dan keharmonian secara bersama-sama.

Tetapi sekiranya rakyat dan terutamanya pemimpin masyarakat serta ahli politik sebagai anak-anak kapal gagal melihat gambaran ke depan yang luas, masing-masing akan melambatkan atau menggagalkan kelancaran perjalanan demi mencapai keberhasilan sendiri.

Sudah banyak peristiwa dalam lipatan sejarah yang menunjukkan kejatuhan disebabkan oleh pertengkaran dalaman sehingga tersebar luas ke luar hingga menyebabkan kejatuhan kuasa wilayah atau negara secara keseluruhan.

Pertelingkahan yang berlaku bukan disebabkan oleh antara kaum sahaja, bahkan turut berlaku antara rakyat daripada kaum yang sama.

Ketika negara mengalami pergolakan rakyat suatu ketika dulu sehingga memuncak pada 13 Mei 1969, Rukun Negara hadir dengan hasrat untuk mengatasi segala konflik perbezaan yang terdapat masyarakat yang berbilang kaum.

Pembentukan Rukun Negara yang diisytihar pada 31 Ogos 1970 bagi mencapai perpaduan yang erat dalam kalangan seluruh anggota masyarakat agar kemakmuran negara dapat dinikmati semua rakyat secara adil dan saksama.

Majlis Perundingan Negara yang dipengerusikan Tun Abdul Razak Hussein dan para pemegang taruh merentasi kaum termasuk tokoh agama dan pemimpin masyarakat berpendirian bahawa rakyat mesti berpegang pada satu prinsip bagi mewujudkan kestabilan negara yang membawa kepada pembentukan Rukun Negara

Lima Rukun Negara ini diadakan untuk mencapai perpaduan yang lebih erat, memelihara cara hidup yang demokratik, mencipta keadilan dalam menikmati kemakmuran negara bersama, memupuk sikap saling menyelami kebudayan dan membina masyarakat progresif.

Justeru itu, rakyat Malaysia harus menghidupkan kembali semangat yang digariskan oleh prinsip Rukun Negara agar negara tidak tergelincir sekali lagi dalam kancah pertelingkahan dan agar ikatan perpaduan sentiasa diperkukuhkan.

Tun Abdul Razak pernah mengingatkan, “Rahsia kesempurnaan Rukun Negara ialah pada amalannya. Tanpa amalan, Rukun Negara akan menjadi secebis dokumen yang tidak mempunyai makna.”

“Adalah mustahak Rukun Negara bukan sahaja difahami oleh setiap rakyat, tetapi juga diamalkan dengan sepenuhnya dan segala hikmat-hikmat yang terkandung di sebalik tiap-tiap perkataan dan kalimat Rukun Negara itu benar-benar menjadi darah daging.”

Sambutan kemerdekaan adalah sesuatu yang memberi impak kepada sesebuah negara dan tidak sepatutnya ada nada berbeza dalam menyambutnya.

Kemerdekaan ini adalah lambang perjuangan hasil perpaduan rakyat sesebuah negara, iaitu melibatkan keseluruhan juzuk negara. Siapa lagi yang harus utamakan penghormatan terhadap negara jika bukan rakyatnya sendiri.

Apabila negara sendiri tidak dijaga dan dihormati, bagaimana pula kita mengharapkan pihak luar menghormati negara kita pula? Belajarlah daripada reaksi dan sikap negara lain terhadap negara yang berkonflik.

Apabila ini berlaku, bukankah ini membuka peluang dan ruang kepada negara lain untuk mengambil kesempatan terhadap kelemahan negara tercinta? Maka, isu ini perlu dirangkum kembali dalam semangat Rukun Negara.

Pengarah Pengasas Institut Kajian Etnik, KITA , Prof Ulung Datuk Dr Shamsul Amri Baharuddin dalam wawancaranya bersama IKRAM melalui program Spotlight berkata, “Penting untuk difahami semua bahawa perbezaan itu kebiasaan yang normal dan perlu diterima kerana hakikatnya manusia dicipta berbeza-beza. Perpaduan ialah isu menguruskan semua perbezaan yang seringkali mencetuskan konflik apabila tidak disantuni.”

Setiap warganegara Malaysia ada tanggungjawab untuk memlihara naratif yang mendukung negara bangsa dan bukan melemahkannya. Pemimpin perlu ada ketegasan untuk mencapai perpaduan. Lalui proses perbincangan bagi mencapai kesepakatan supaya hak setiap anggota masyarakat terbela dan diraikan.

Jiwai semangat yang terkandung dalam Segulai Sejalai, yang membawa erti seiring dan sejalan dalam bahasa Iban di Sarawak. Kita semua mahu menikmati keamanan, kedamaian dan kemajuan yang berterusan, maka berusahalah ke arahnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tragedi Berdarah di Kem Jenin Tingkatkan Ketegangan

Polis Israel menahan 42 orang rakyat Palestin yang disyaki terlibat dalam insiden tembakan yang mensasarkan sebuah rumah ibadat Yahudi di Baitulmaqdis Timur pada Jumaat lalu.

Tembakan itu menyebabkan tujuh warga Israel terbunuh dan sekurang-kurangnya tiga lagi cedera dalam serangan seumpamanya sejak beberapa tahun.

Pada Sabtu, dua warga Israel turut cedera dalam serangan berasingan di kawasan kejiranan Silwan di luar Kota Lama.

“Lelaki bersenjata dalam serangan pada Sabtu adalah seorang warga Palestin berusia 13 tahun,” kata polis.

Tambahnya lagi, dua orang yang cedera adalah bapa dan anaknya yang dalam keadaan serius.

Lantaran itu, pihak berkuasa Israel mengerahkan pegawai daripada Unit Anti-Keganasan ke kawasan Baitulmaqdis, untuk bertindak balas segera kepada kedua-dua serangan itu.

Media tempatan melaporkan, lelaki yang menyerang rumah ibadat pada Jumaat adalah seorang warga Palestin berusia 21 tahun dari Baitulmaqdis Timur yang disifatkan polis sebagai ‘pengganas’.

Pesuruhjaya Polis Israel, Kobi Shabtai menyifatkan serangan itu sebagai salah satu serangan paling teruk yang dihadapi dalam beberapa tahun kebelakangan ini.

Sebelumnya, kaum Yahudi telah berkumpul untuk berdoa pada permulaan Shabbat Yahudi, di sebuah rumah ibadat di kawasan kejiranan Neve Ya’akov di bandar itu, dan seorang lelaki bersenjata itu melepaskan tembakan pada Jumaat malam waktu tempatan.

Kumpulan bersenjata Palestin memuji serangan itu, tetapi tiada seorang pun daripada mereka mengaku bertanggungjawab ke atasnya.

Ketegangan semakin memuncak sejak pembunuhan sembilan rakyat Palestin, orang awam dan lelaki bersenjata semasa operasi tentera Israel di kem Jenin di Tebing Barat pada Khamis.

Ini diikuti dengan roket yang ditembak ke arah Israel dari Gaza, dan Israel bertindak balas dengan serangan udara.

Tembakan di rumah ibadat itu berlaku pada Hari Peringatan Holocaust, yang memperingati enam juta orang Yahudi dan mangsa lain yang dibunuh oleh rejim Nazi di Jerman semasa Perang Dunia Kedua.

Rentetan itu, Presiden Amerika Syarikat, Joe Biden menyifatkan keganasan baru-baru ini sebagai mengerikan, dan White House melaporkan Biden telah bercakap dengan Perdana Menteri, Israel Benjamin Netanyahu dan menawarkan cara sokongan yang sesuai.

“Serangan ke atas jemaah di rumah ibadat pada Hari Peringatan Holocaust dan Shabbat adalah mengerikan. Kami berdiri bersama rakan-rakan Israel kami,” kata Setiausaha Luar British, James Cleverly.

Sejurus selepas insiden pada Jumaat, Netanyahu melawat tapak serangan, begitu juga menteri keselamatan negara berhaluan kanan, Itamar Ben Gvir.

Netanyahu berikrar bahawa kerajaannya akan mengambil langkah segera sebagai tindak balas terhadap serangan tersebut.

Netanyahu memberitahu, keputusan yang dirancang telah dibentangkan kepada kabinet pada Sabtu, seterusnya jurucakap tentera Israel menegaskan akan memperkuat pasukannya di Tebing Barat.

Ben Gvir telah berjanji untuk memulihkan keselamatan di jalan-jalan Israel, tetapi mengundang kemarahan yang semakin meningkat kerana ia masih belum berbuat demikian.

Serangan pada Jumaat itu disifatkan sebagai salah satu serangan paling dahsyat dalam beberapa tahun, dan ia berlaku di tengah-tengah ketegangan yang memuncak dengan rakyat Palestin.

Insiden tersebut muncul sebagai tindak balas kepada operasi ketenteraan Israel di Jenin, di Tebing Barat pada Khamis yang mengorbankan sembilan rakyat Palestin.

Serangan berdarah ini menimbulkan kebimbangan antarabangsa terhadap peningkatan keganasan antara Palestin dan Israel.

Dalam pada itu, jurucakap Setiausaha Agung PBB, Antonio Guterres berkata, beliau sangat bimbang tentang peningkatan keganasan antara Israel dan Palestin.

“Inilah saat menjalankan sekatan maksimum,” tambah Stephane Dujarric.

Israel telah menduduki bahagian timur Baitulmaqdis sejak perang 1967 dan menganggap seluruh bandar itu sebagai ibu kotanya, walaupun ini tidak diiktiraf oleh sebahagian besar masyarakat antarabangsa.

Sedangkan, rakyat Palestin melihat Baitulmaqdis Timur sebagai ibu kota masa depan sebuah negara merdeka yang diharapkan.

Pesawat pejuang Israel telah melakukan serangan udara ke atas tapak tentera milik Briged al-Qassam di tengah Gaza, sebagai tindak balas kepada tembakan dua roket ke arah selatan Israel.

Berikutan itu, kerosakan teruk berlaku di tapak yang disasarkan dan rumah-rumah kejiranan dan al-Qassam melepaskan beberapa roket ke arah pihak Israel, namun tiada kemalangan jiwa atau kecederaan dilaporkan di kedua-dua belah pihak.

Perkembangan ini berlaku selepas operasi ketenteraan Israel yang membunuh sembilan rakyat Palestin di kem Jenin, Tebing Barat yang merupakan serangan paling ganas yang dilancarkan oleh Israel ke atas kem itu sejak hampir dua dekad.

Susulan operasi di kem Jenin, pegawai Palestin berkata, dua daripada yang maut adalah orang awam termasuk seorang wanita berusia 61 tahun, manakala kumpulan bersenjata mendakwa tujuh yang lain adalah milik mereka.

Tentera Israel berkata bahawa tenteranya masuk untuk menangkap aktivis Jihad Islam yang merancang untuk melakukan serangan besar-besaran.

Keganasan ini mendorong Pihak Berkuasa Palestin untuk mengumumkan penyelarasan keselamatannya dengan Israel, satu langkah yang dikritik oleh Amerika Syarikat.

Dalam kenyataan tentera Israel, pihaknya bertegas mengatakan Hamas di Gaza bertanggungjawab atas segala yang berlaku dan berikrar bahawa pergerakan itu perlu ‘membayar harga untuk sebarang pelanggaran.’

Kebanyakan roket yang dilepaskan dari Gaza telah dipintas oleh sistem pertahanan udara Israel. Briged al-Qassam mengumumkan bahawa pejuangnya cuba menentang pesawat Israel dengan melepaskan tembakan ke arah mereka.

“Pengeboman di Gaza adalah lanjutan daripada jenayah penjajahan terhadap rakyat kita di Tebing Barat, Baitulmaqdis dan kawasan pedalaman yang diduduki.”

Pergerakan itu mengesahkan melalui jurucakapnya, Hazem Qassem bahawa rakyat Palestin mempunyai hak untuk berperang dengan segala cara sebagai tindak balas kepada pencerobohan dan penerusan jenayah Israel.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bahasa Jerman antara keunikan di SMUAAUK

“Sekolah ini bermula pada jam 7.30 pagi hingga 4.30 petang. Empat jam tambahan dalam satu minggu pelajar adalah untuk mengikuti silibus usahawan. Jadi silibus ini kita bangunkan berdasarkan kesesuaian usia mereka, berdasarkan kurikulum sekolah usahawan ini,” ujarnya ketika ditemubual oleh wartawan IKRAMedia.

Beliau yang lebih mesra dipanggil Kak Wan berkata, sebelumnya, ahli lembaga sekolah telah melakukan beberapa kajian terhadap sekolah-sekolah di negara luar yang menganjurkan sekolah usahawan seperti ini.

“Kami mengharapkan agar silibus ini akan lebih mantap dan dapat melahirkan pelajar-pelajar yang berdaya saing daripada segala segi bersesuaian dengan model yang diterapkan iaitu merangkumi tiga perkara iaitu kewangan, individu usahawan dan bagaimana membuka perniagaan.”

Memandangkan sekolah ini belum menyediakan fasiliti asrama, jelasnya, pihak sekolah terpaksa menolak kemasukan pelajar dari luar Hulu Klang.

“Kami merasakan ramai pelajar sedang menunggu kemasukan ke sekolah asrama. Insya-Allah dalam hujung bulan Januari dan awal Februari ini, kemasukan pelajar baru akan berlaku memandangkan untuk masuk ke sekolah asrama telah penuh.”

Sekolah Menengah Usahawan Al-Amin Ulu Klang ini menyasarkan kemasukan pelajar seramai 40 orang untuk kemasukan perintis ini.

“Akan tetapi, sekolah ini boleh menerima sehingga 60 orang pelajar dalam satu-satu masa,” jelas Norsiah.

Menurutnya, antara cabaran sekolah ini ialah untuk merealisasikan impiannya dalam keadaan ekonomi yang tidak menentu ketika ini.

“Apa yang menariknya, sebagai permulaan, SMUAAUK pada tahun ini memberikan diskaun sebanyak 10% kepada semua pelajar yang mendaftar.”

Bahasa utama yang digunakan adalah Bahasa Melayu dan penambahan dua bahasa iaitu Mandarin dan Bahasa Jerman yang hanya diadakan selama satu jam seminggu.

“Kalau boleh kita nak belajar semua bahasa di dunia ini. Namun kami memilih Bahasa Jerman kerana melihat negara Jerman menyediakan peluang pertukaran pelajar yang tinggi dan kos yang diperlukan adalah rendah. Jadi kami pilih Jerman,” jelasnya lagi.

Untuk permulaan ini, pihak SMUAAUK tidak meletakkan syarat kemasukan kepada pelajar.

“Tetapi pihak sekolah akan meminta calon pelajar membuat satu projek terlebih dahulu, yang mana dalam projek tersebut, kami telah memberikan pendedahan awal kepada pelajar tersebut bagaimana model sekolah Menengah Usahawan ini.”

Dalam tinjauan IKRAMedia ke SMUAAUK mendapati, pelajar tingkatan satu ini sangat gembira dan berusaha meyesuaikan diri dengan persekitaran dan kawan-kawan baru mereka.

Ketika ditanya kepada pelajar SMUAAUK ini, Nuha Ilyanee Roslan yang bercita-cita menjadi usahawan Muslim berjaya, beliau meluahkan rasa gembira selain dapat bertemu dengan rakan di sekolah rendahnya dulu dan berkenalan dengan rakan-rakan baru.

“Banyak pengalaman yang menarik bersama pelajar-pelajar. Rasa komitmen juga semakin bertambah dan yang menariknya, sekolah IKRAM (MUSLEH) kini menuju 21th Century Learning Skill, menggabung jalin antara dua iaitu tarbiah dan akademik, juga pembelajaran yang lebih moden,” ujar Muallimah Erna ketika diminta pendapatnya.

Beliau berkata, ini pengalaman pertamanya di sekolah baru dan persekitaran baru.

“Saya berharap sekolah usahawan ini akan berjaya melahirkan para pelajar sebagai usahawan Muslim yang celik ekonomi dan berdaya saing dalam masyarakat.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Satu Undi Demi Masa Depan Anda

Susulan pindaan Perlembagaan Persekutuan yang telah berkuatkuasa pada Disember 2021, Pilihan Raya Umum ke-15 (PRU15) akan datang bakal menyaksikan pertambahan signifikan pengundi baharu lebih daripada 50 peratus.

Tiga daripada 10 orang pengundi mewakili pengundi baharu yang sudah tersenarai dalam Daftar Pemilih melalui pertambahan pengundi 18 tahun ke atas yang didaftarkan secara automatik.

Sekali pintas membacanya, mungkin wujud rasa teruja dengan hasil keputusan daripada peningkatan mendadak undi baharu yang mampu menjadi ‘kingmaker’ lantas mengubah landskap politik negara.

Persoalannya, adakah kelompok ini menyedari mereka sudah layak mengundi dan lebih penting lagi, adakah mereka mahu turun mengundi?

Setiap undi adalah bermakna walaupun hanya daripada seorang individu. Malaysia mengamalkan sistem pilihan raya First Past The Post (undian pemenang undi terbanyak) yang berdasarkan kemenangan majoriti mudah.

Melalui sistem undian ini, pemenang dipilih daripada kalangan calon yang mendapat undi terbanyak mengalahkan calon-calon lain.

Pernah terjadi dalam PRU13, jumlah undi 5,623,984 yang diperolehi Pakatan Rakyat mengatasi undi yang diperolehi daripada Barisan Nasional yang berjumlah 5,237,699.

Namun, berdasarkan sistem First Past The Post yang diamalkan, Barisan Nasional adalah parti yang layak membentuk kerajaan pada PRU13 pada masa itu berdasarkan jumlah kerusi terbanyak yang dimenangi olah calon parti tersebut.

Satu undi mungkin tidak terlihat jelas secara langsung menentukan kerajaan yang memerintah, tetapi satu undi yang disertai oleh undi-undi orang lain di DUN atau Parlimen tempat undian tersebut jelas sangat penting dalam menentukan keputusan pilihan raya secara keseluruhan.

Segelintir kelompok memilih untuk tidak mahu ambil tahu dan tidak mahu kisah dengan apa jua perkembangan politik di tanah air. Barangkali dicetus oleh rasa muak dan jijik terhadap pergelutan kuasa, taburan janji kosong dan keruntuhan kredibiliti pimpinan.

Namun, sedarlah bahawa politik mengesani kehidupan setiap individu sama ada memilih untuk menjauhinya atau menyertainya. Hakikatnya apa jua pelaksanaan dasar dan polisi di pihak kerajaan akan mengesani kesejahteraan kehidupan rakyat.

Demokrasi tertegak selagi rakyat percaya undian mereka mampu menentukan pemimpin yang dipilih.

Apabila ramai orang cakna, menyedari dan turut serta terlibat berperanan dalam menentukan masa depan negara serta menggunakan hak mereka untuk mengundi, ahli politik akan merasa mustahak dan penting untuk melaksanakan tugas dengan penuh tanggungjawab tanpa culas.

Jika ramai orang tidak mengambil bahagian dan tidak ambil endah, ini boleh menyebab kedudukan ahli politik dirasakan selesa tanpa dicabar hingga mudah berlaku penyelewengan kuasa dan penyalahgunaan harta.

Akibatnya, isu rakyat mungkin dianggap tidak begitu penting melebihi kepentingan diri dan parti. Rakyat yang berperanan secara aktif dan agresif akan melindungi sistem demokrasi sebagai alat semak imbang yang kukuh.

Dasar dan polisi kerajaan yang dikukuhkan melalui penguatkuasaan undang-undang mempengaruhi kesejahteraan hidup rakyat yang sepatutnya merangkumi semua kumpulan etnik, agama, budaya, gender tanpa mengira kefahaman politik yang dianuti.

Setiap rakyat harus diberikan peluang tanpa ada yang terpinggir dan tercicir dalam rancangan pembangunan negara bagi menikmati kesejahteraan hidup.

Keperluan asas individu harus dipenuhi dan mendapat pembelaan tanpa ada yang tercicir dan terpinggir.

Ini turut merangkumi kebebasan untuk melaksanakan amalan dalam agama, memperolehi akses mendapatkan pendidikan yang berkualiti sehingga peringkat tertinggi, perkhidmatan kesihatan yang berkualiti, jaminan keselamatan, kos kehidupan yang munasabah dan memperolehi peluang kerja yang luas.

Bajet negara yang dibentangkan pula merupakan wang rakyat yang diamanahkan kepada pihak kerajaan untuk diuruskan dengan cekap dan amanah melalui agihan yang adil kepada pihak yang disasarkan.

Salah satu pendapatan negara adalah melalui cukai yang dipotong berkala melalui pendapatan gaji bulanan majoriti M40. Pengundian dapat menterjemahkan suara rakyat terhadap ke mana pergi wang yang dibelanja dan pihak mana perlu membayar apa.

Rakyat yang saling menguatkan dan menyokong antara satu sama lain dalam mencapai kebaikan akan membentuk kuasa kuat yang berupaya menentukan pemberian mandat kepada  kepemimpinan yang bertindak mengikut kepentingan rakyat, agama dan negara.

Sekiranya memilih untuk tidak mengundi, maka orang lain akan mengundi dan menentukan masa depan hidup anda.

Undian menterjemahkan keyakinan dan kepercayaan anda terhadap pemimpin yang kompeten dan berkredibiliti. Sekiranya tidak bersetuju dengan semua, pilihlah pihak yang dirasakan paling ringan mudaratnya.

Yakinilah, perubahan yang besar mampu terhasil daripada usaha-usaha kecil yang konsisten dan ini telah terbukti melalui sejarah masa lalu.

Sesuatu perubahan itu berjalan atas hukum alam yang memerlukan pelaksanaan, tempoh dan ujian. Buatlah keputusan untuk menjadi sebahagian daripada lipatan sejarah yang memilih untuk melakukan perubahan.

Setiap undi anda adalah berharga demi kemakmuran masyarakat dan negara.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kematian Syeikh Syed Jalaluddin Umari: IKRAM Ucap Takziah

“Wahai orang yang mempunyai jiwa yang sentiasa tenang tetap dengan kepercayaan dan bawaan baiknya! – “Kembalilah kepada Tuhanmu dengan keadaan engkau berpuas hati (dengan segala nikmat yang diberikan) lagi diredai (di sisi Tuhanmu)! Serta masuklah engkau dalam kumpulan hamba-hamba-Ku yang berbahagia, dan masuklah ke dalam Syurga-Ku!” (Al-Fajr: 27-30)

Dengan rasa dukacita dan reda dengan ketentuan Ilahi, kami daripada Pertubuhan IKRAM Malaysia merakamkan ucapan takziah sempena kematian Almarhum Syeikh Syed Jalaluddin Umari, Mantan Amir Jamaat Islami India di Kota Delhi semalam, Jumaat, 26 Ogos 2022.

Sumbangan Almarhum amat besar sebagai ulama, pendidik, penulis dan pendakwah serta pembela kepada isu ummah sedunia demi mempertahakan hak dan kebenaran.

Kami mendoakan semoga Allah menerima rohnya dan ditempatkan bersama orang soleh, keluarganya dikurniakan kesabaran yang tinggi serta Jamaat Islami India dianugerahi dengan gantian kepimpinan yang akan mereruskan kegigihannya.

Haji Badlishah Sham Baharin
Presiden
Pertubuhan IKRAM Malaysia
Kuala Lumpur, Malaysia
27 Ogos 2022


Pelaksanaan Semula GST Di Malaysia Bukan Langkah Tepat

Pengumuman YAB Perdana Menteri, Dato’ Sri Ismail Sabri Yaakob berhubung hasrat kerajaan untuk memperkenalkan semula Cukai Barang dan Perkhidmatan (GST) dibuat ketika ekonomi negara masih belum pulih sepenuhnya akibat daripada pandemik Covid-19 yang berlarutan selama dua tahun yang lepas.

Kerajaan dilaporkan sedang menimbang untuk memperkenalkan semula GST bagi meningkatkan hasil negara dan menampung subsidi awam.

Dilaporkan, kerajaan mensasarkan kadar GST yang tidak terlalu tinggi yang boleh membebankan rakyat, namun tidak terlalu rendah yang tidak mampu untuk menambahkan hasil.

GST dikatakan satu sistem percukaian yang lebih berkesan, telus dan adil. GST juga dijangka dapat meningkatkan ekonomi dan daya saing negara.

Namun, semenjak pertama kali GST diperkenalkan pada tahun 2015, kerisauan telah ditimbulkan berkenaan kesan sistem cukai ini kepada golongan miskin, berpendapatan rendah dan pertengahan.

Dengan kadar sama rata ke atas penggunaan barang dan perkhidmatan, GST menyebabkan golongan berpendapatan rendah menanggung perbelanjaan cukai yang lebih daripada pendapatan mereka berbanding golongan berpendapatan tinggi.

Hal ini tentunya memberi tekanan kewangan kepada golongan miskin, berpendapatan rendah dan pertengahan yang paling terkesan akibat pandemik dan ditambah pula mutakhir ini dengan kenaikan harga makanan.

Untuk peniaga-peniaga kecil, kesan negatif GST boleh disebabkan oleh tempoh yang diperlukan untuk mendapat pulangan cukai dan seterusnya mengakibatkan masalah aliran tunai.

Hakikatnya, memperkenalkan semula GST tidak lain hanyalah menukar mekanisme pengutipan cukai sedangkan masalah-masalah pokok yang dihadapi negara tidak diselesaikan.

Tumpuan kerajaan sewajarnya diberikan ke arah mengubah perkara-perkara pokok yang bagai duri dalam daging.

Permasalahan-permasalahan berhubung tadbir urus, produktiviti, rasuah dan mewujudkan nilai tambah dalam ekonomi melalui teknologi, pembangunan sumber manusia dan pendidikan hendaklah ditangani secara terancang dan serius.

Tanpa perubahan dari sudut-sudut ini, Malaysia tidak akan mampu untuk bangkit menjadi negara yang progresif dan makmur.

Sudah menjadi satu keperluan yang mendesak agar rasuah dan ketirisan dana awam ditangani secara serius.

Apabila dibandingkan, kerugian negara akibat rasuah (sekitar 4 – 6 peratus daripada KDNK) adalah RM50 bilion, iaitu melebihi daripada RM20 bilion hasil yang berkurang setiap tahun apabila GST digantikan dengan SST.

Sehubungan itu, pencegahan rasuah adalah kritikal untuk mengurangkan beban kewangan kerajaan dan memulihkan persepsi pelabur terhadap Malaysia.

Untuk menyokong usaha mencegah rasuah oleh sektor awam, gerakan antirasuah oleh organisasi masyarakat madani seperti Rasuah Busters perlu dipergiat dan disokong oleh semua pihak.

Matlamat akhir ialah untuk mewujudkan masyarakat yang mengamalkan toleransi sifar terhadap rasuah dan penyalahgunaan kuasa.

Inisiatif antirasuah berjalan seiring dengan usaha untuk mengangkat pemimpin yang mempunyai moral yang tinggi, berintegriti dan berwibawa dalam sistem demokrasi yang menegakkan keadilan, kesaksamaan dan kemakmuran bersama.

Badlishah Sham Baharin, Presiden Pertubuhan IKRAM Malaysia (IKRAM)
Mohammad Abdul Hamid, Ahli Jawatankuasa Pusat IKRAM & Perunding Polisi Awam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…